
Lucian Boia, născut în Bucureşti la 1 februarie 1944, este 
profesor la Facultatea de Istorie a Universităţii din 
Bucureşti. Opera sa, întinsă şi variată, cuprinde numeroase 
titluri apărute în România şi în Franţa, precum şi traduceri 
în engleză, germană şi în alte limbi. Preocupat îndeosebi de 
istoria ideilor şi a imaginarului, s-a remarcat atât prin 
lucrări teoretice privitoare la istorie (Jocul cu trecutul. 
Istoria intre adevăr şi ficțiune) şi la imaginar (Pentru o 
istorie a imaginarului), cât şi prin investigarea consecventă 
a unei largi game de mitologii (de la viaţa extraterestră şi 
sfârşitul lumii până la comunism, naționalism şi 
democraţie). A adus, de asemenea, noi interpretări 
privitoare la istoria Occidentului, a Franţei şi a Germaniei. 
În 1997, lucrarea sa /storie şi mit în conştiinţa românească 
a stârnit senzaţie şi a rămas de atunci un punct de reper în 
redefinirea istoriei naţionale. 

Prolog: Să fie un blestem? 


ŢĂRILE ŞI NAȚIUNILE sunt diferite. Asemănătoare şi 
diferite. România intră şi ea, fireşte, în acest joc al 
asemănărilor şi deosebirilor. Nu cumva este totuşi şi mai 
diferită? Cu alte cuvinte, nu se situează oare mai 
„excentric“, sub tot felul de aspecte, în raport cu ceea ce ar 
fi o medie sau o relativă normalitate europeană? 

Modul extravagant în care s-a derulat psihodrama 
politică din vara anului 2012 a lăsat impresia că ţara e 
defectă. Desigur, cei care privesc din afară sunt mai 
impresionați decât românii, obişnuiţi cât de cât cu ei înşişi, 
dar până şi printre români exasperarea creşte. Ceva nu 
merge în România, şi nu doar sus, în clasa politică, şi nu 
doar de ieri, de alaltăieri. Să fie un blestem? 

Nu, e doar o istorie. Dar poate că înseamnă acelaşi 
lucru. 


Întârzierea 


TOTUL ÎNCEPE CU O ÎNTÂRZIERE impresionantă. Statele 
româneşti - Ţara Românească şi Moldova - se încheagă 
abia spre mijlocul secolului al XIV-lea, ultimele, şi de 
departe, de pe cuprinsul Europei. Întârziere politică şi 
instituţională împletită cu o întârziere culturală de aceeaşi 
amploare. Până târziu, în secolul al XIV-lea, teritoriul 
viitoarelor ţări române nu produce nici un fel de text, nici 
un document, toate informaţiile care îl privesc - puţine - 
provenind strict din afară: uluitoare absenţă, exploatată la 
un moment dat ca argument în favoarea teoriei 
imigraţioniste, potrivit căreia românii ar fi venit cândva de 
altundeva, exact când şi exact de unde aproape că nici nu 
mai contează. Chiar dacă lucrurile nu stau aşa, rămâne 
întrebarea ce au făcut totuşi până spre anul 1300. Evul 
Mediu începe în spaţiul românesc atunci când în Occident 
se apropie de sfârşit. A fost, din pornire, un handicap. La 
1300, ţaratul bulgăresc avea o istorie de câteva secole şi se 
afirmase în unele perioade ca o „mare putere“ regională, 
cu ambiţii imperiale (de unde şi titulatura de ţar a 
cârmuitorilor săi). Şi Serbia avea o istorie. Ungaria, să nu 
mai vorbim: coroana Sfântului Ştefan, cu alte cuvinte 
Ungaria Mare, exista deja la anul 1000. Polonia, de 
asemenea, se afirmase ca o putere însemnată. Cehia se 
număra printre ţările componente ale Imperiului German, 
iar atunci când principatele române abia apăreau pe harta 
Europei, regele ei Carol | devenea împărat al Sfântului 
Imperiu (sub numele de Carol IV), şi fonda la Praga o 
universitate (cu o jumătate de mileniu înaintea 
universităţilor româneşti). Venite târziu, principatele 
române sunt şi rămân ţări mici, inevitabil dependente de 
puterile mai mari (domnitorii români puteau să-i bată din 
când în când pe regii Ungariei sau ai Poloniei, rămâneau 
însă vasalii acestora, nedepăşind condiţia de „principi“, şi 

n-ar fi visat nici un moment să-şi spună regi). Populaţie 
rară, structură socio-economică puţin evoluată, cu o 
pondere a populaţiei rurale printre cele mai ridicate din 
Europa (şi aşa a rămas până astăzi). Întârzierile se 
depăşesc uneori. Dar, în genere, ierarhiile nu se răstoarnă 
atât de uşor. Când eşti la urmă, ai „şanse“ mari să rămâi 
tot acolo. 

Situarea la margine a teritoriului care alcătuieşte astăzi 
România este o trăsătură care explică multe, şi poate fi 
urmărită secole de-a rândul. Pentru grecii antici, ca şi 
pentru romani, lumea civilizată se sfârşea, mergând spre 
nord, la Dunăre. Nu avem nici un fel de documente scrise 
din Dacia anterioară stăpânirii romane, după cum nu avem 
nici din Dacia părăsită de romani după ceva mai mult de un 
secol şi jumătate. De altfel, pentru romani, Dunărea forma 
în Europa Centrală şi Răsăriteană frontiera care separa 
Imperiul de lumea „barbară“. A.D. Xenopol nu ezita să 
afirme că anexarea teritoriului dacic ar fi fost o „greşeală“ a 
împăratului Traian. L-a contrazis, patriotic, C.C. Giurescu: 
poporul român nu putea fi consecinţa unei greşeli! Greşeală 
sau nu, ataşarea Daciei (de fapt, doar a unei jumătăţi din 
spaţiul locuit de geţi şi de daci) nu a durat prea mult, iar 
actualul teritoriu românesc a rămas - cum îi era destinul - 
tot „afară“. La o margine a Imperiului bizantin, succesor al 
Imperiului roman. lar atunci când Occidentul se aşază în 
avangarda mersului istoriei, ţările române - se putea altfel? 
- se află tot la margine. Dar tot la margine sunt, privind 
dinspre extremitatea cealaltă a continentului, şi în raport cu 
marile ansambluri geopolitice est-europene: Imperiul 
otoman şi, mai târziu, Imperiul rus. Este, într-un fel, o zonă 
„vagă“ a Europei, având, indiferent de unde am privi, o 
condiție de frontieră. Aici se întâlnesc la un moment dat 
cele trei mari imperii: Imperiul otoman, Imperiul 
habsburgic, Imperiul rus. Între ele, principatele române: 
diminuate, devastate, ocupate periodic, rămân în ființă, 
singurele țări mici care supraviețuiesc în această parte a 
Europei. 


Condiţia aceasta de frontieră a avut o dublă consecinţă, 
cu totul contradictorie. O accentuată închidere şi o tot atât 
de accentuată deschidere. Relativa izolare a unui spaţiu 
aflat în afara regiunilor bine conturate ale Europei, departe 
de centrele de „iradiere“ politică, economică şi culturală, 
dar şi „penetrabilitatea“ unui teritoriu aflat în drumul 
tuturor („în calea răutăţilor“, cum spunea cronicarul) şi prea 
puţin structurat. Rezultatul a fost, pe de o parte, o 
civilizaţie - îndeosebi rurală - conservatoare şi persistentă, 
dar şi receptivitatea, cel puţin a unei elite, în faţa unei 
diversităţi de influenţe externe. Acceptare şi respingere, 
respingere şi acceptare, într-un joc fără sfârşit. Dacă o 
asemenea combinaţie - cu semne perfect opuse - este greu 
de înţeles, cu atât mai rău; nu vom pretinde că România ar 
fi uşor de descifrat. 

Partea de deschidere - de totală deschidere - se verifică 
şi prin amestecul atât de caracteristic sintezei 
etnolingvistice româneşti, departe de mitologia curentă a 
originilor, axată pe criteriul purității (romane, dacice sau 
daco-romane). Rezultatul e până la urmă relativ omogen, 
dar elementele care s-au combinat pe parcursul istoriei 
pentru a-l crea pe „român“ sunt de o nespusă diversitate. 
„Geto-dacii“, denumire unificatoare construită artificial de 
istoricii moderni, erau departe de a constitui o masă 
omogenă; coloniştii romani au venit de pretutindeni (ex 
toto orbe romano, cum spune istoricul Eutropius); apoi, 
timp de o mie de ani, au trecut pe aici o mulţime de 
popoare, amestecându-se mai mult sau mai puţin cu 
populaţia autohtonă. E greu de spus cât „sânge roman“ au 
românii, dar că au mai mult sânge slav decât roman este 
de domeniul evidenţei (de fapt, „sânge roman“ nu au 
practic deloc; în Dacia nu s-au instalat colonişti de la Roma, 
ci „provinciali“, romanizați în bună măsură, dar nu romani 
la origine. Până şi Traian, împăratul cuceritor, era spaniol, 
primul „provincial“ ajuns în fruntea Imperiului). Aşezarea 
străinilor printre români n-a încetat nici după întemeierea 
ţărilor româneşti, fără a mai vorbi de Transilvania, care, 

integrată în regatul ungar, a ajuns să aibă o structură 
fundamental „trietnică“ (români, maghiari, germani). 

Limba română ilustrează cât se poate de convingător 
proporţiile considerabile ale amestecului. Este, evident, o 
limbă romanică: totuşi, cea mai puţin latină dintre limbile 
latine. Coloratura germanică a limbilor latine occidentale se 
limitează la nu prea multe cuvinte. In schimb, româna are o 
puternică încărcătură slavă: o mulţime de cuvinte, adesea 
esenţiale (în ciuda faptului că, odată cu „relatinizarea“ 
declanşată în secolul al XIX-lea, nu puţine au fost practic 
eliminate sau marginalizate). Pe locul următor se situează 
cuvintele de origine turcă, unele provenind probabil de la 
cumani (inclusiv atât de „românescul“ cioban), altele, ca 
rezultat lingvistic al multiplelor raporturi politice, 
economice şi culturale întreţinute cu Imperiul otoman; şi 
fondul turcesc a fost drastic redus în urma modernizării din 
secolul al XIX-lea; cuprinde însă, de pildă în gastronomie, 
destule vorbe la care românii n-au avut cum să renunţe 
(inclusiv sarmaua, cea mai naţională specialitate culinară). 
Se adaugă cuvinte greceşti, ungureşti (neam, pronunţat 
frecvent în spirit autohtonist, e din sursă maghiară) şi de 
diverse alte origini. Mai târziu, „relatinizarea“ s-a făcut tot 
cu material stăin: au intrat în română un număr imens de 
noi cuvinte, marea majoritate preluate din franceză. 

Elita românească, în toate epocile, a împrumutat masiv. 
Toate modelele politico-culturale sunt de import. Iniţial, s-a 
preluat modelul slavo-bizantin: bizantin, prin filieră slavă. 
De fapt, sud-slavă, şi, mai precis, bulgărească. Nu numai că 
românii, ortodocşi, au scris timp de secole cu caractere 
chirilice, precum slavii ortodocşi, dar au folosit iniţial slava 
veche ca limbă de cultură: în biserică, în cancelaria 
domnească, în primele scrieri religioase sau istorice (şi 
asta, până pe la 1600). În realitate, „slava veche“ este 
„mediobulgara“ (care nu prea e numită aşa de autorii 
români fiindcă ar dovedi o stare iniţială de dependenţă faţă 
de un vecin pe care, mai recent, românii se învăţaseră să-l 
trateze cu condescendenţă). Intr-un fel, nu e deloc 

exagerat să spunem că, prin modelul oferit, inclusiv prin 
limba folosită de elite, Bulgaria a jucat la începutul Evului 
Mediu un rol asemănător cu cel pe care îl va avea Franţa, 
mai târziu, în secolul al XIX-lea, în procesul modernizării 
societăţii româneşti. 

Modelul ulterior este cel turco-fanariot, desăvârşit în 
secolul al XVIII-lea. Românii (fireşte, elita) continuă să scrie 
cu caractere chirilice, acum însă în limba română, folosesc 
ca limbă de cultură limba greacă şi se îmbracă în veşminte 
orientale, oarecum turceşti. De fapt, şi în mediul 
aristocratic, şi în cel urban, grecii se tot înmulţesc şi ajung 
să ocupe poziţii-cheie în plan politic (începând cu 
domnitorii, numiţi de Înalta Poartă, originari cei mai mulţi 
din Fanar, cartierul grecesc al Istanbulului); cultural şi 
economic, se petrece o adevărată simbioză româno- 
grecească. In secolul al XIX-lea, aristocrația şi burghezia din 
principate aveau, în bună măsură, sânge amestecat, 
românesc şi grecesc. Aproape un fenomen de „grecizare“! 
(După „bulgarizarea“ din faza iniţială.) 


SLĂBICIUNEA STATULUI a fost - şi în bună măsură a 
rămas până astăzi - o trăsătură specifică a istoriei 
româneşti. Nu trebuie confundat un stat puternic cu un stat 
condus autoritar sau arbitrar (asemenea state sunt foarte 
adesea slabe, sub aparenţa de soliditate). Un stat puternic 
e un stat care reuşeşte să prindă corpul social într-o reţea 
completă şi eficientă de instituţii şi de reguli. Un stat care 
reuşeşte să pună principiile de guvernare şi interesul 
colectiv deasupra intereselor personale şi de grup. Ţările 
române au fost prea sărace, cu o structură socială prea 
sumară şi „patriarhală“: boieri şi ţărani, prea instabile în 
interior şi prea supuse în afară pentru a reuşi cu adevărat 
să-şi consolideze structurile de stat. 

Modul cum se petrecea succesiunea la tron ilustrează 
mai bine ca orice funcţionarea defectuoasă a 
mecanismului. Nici nu merită să-i amintim „regulile“, vagi şi 
oricum prea puţin respectate. Până la urmă, în fruntea 

ţărilor române ajungea cine putea. Cu preţul conflictelor 
interne şi al intervențiilor din afară, solicitate adesea de 
competitori. Condiţia eliminatorie ar fi fost ca domnitorul să 
fie totuşi „os domnesc“, din familia Basarabilor, în Ţara 
Românească, şi a Muşatinilor, în Moldova. Dar cum intrau în 
discuţie şi fiii naturali, cu descendenţii lor cu tot... loan 
Vodă „Armeanul“, zis cel Cumplit, zis şi cel Viteaz, se 
socotea fiu natural al lui Ştefăniţă, aşadar, nepot al lui 
Ştefan cel Mare; sigur e doar că mama lui era armeancă. În 
Ţara Românească, când un domnitor îşi spune Basarab, e 
mai probabil că nu e, şi tocmai de aceea îşi spune: Neagoe 
Basarab, Matei Basarab... Cazul faimos e al lui Mihai 
Viteazul, fiu natural, şi postum pe deasupra, al domnitorului 
Petraşcu cel Bun. Nicolae lorga a protestat cu indignare 
atunci când P.P. Panaitescu a afirmat că nici vorbă nu poate 
fi de aşa ceva. Intr-adevăr, detaşat de originea princiară, 
făuritorul primei uniri şi marele simbol naţional al românilor 
rămânea fiul unei grecoaice (aşadar, nici măcar român) şi 
al unui tată necunoscut (eventual, un „gelep“, negustor 
străin, dacă am da crezare spuselor cronicarului Radu 
Popescu). C.C. Giurescu avea să tranşeze disputa, 
asigurând că Mihai „e în primul rând fiul faptelor sale“ (!). 
Desăvârşita neorânduială a urcărilor în scaun explică şi 
desele schimbări de domnie. Unii îi alungau pe ceilalţi. Încă 
un record românesc: cele două principate prezintă, şi de 
departe, cea mai mare instabilitate politică dintre toate 
ţările Europei. Au profitat turcii, ajungând să arbitreze între 
pretendenți (după principiul „cine dă mai mult“) şi în cele 
din urmă (odată cu epoca fanariotă, 1711-1821) numindu-i 
direct pe domnitori, întocmai unor funcţionari otomani. 
Instabilitatea generează arbitrar; e responsabilă nu mai 
puţin şi de absenţa unor proiecte de anvergură. Statul lua 
mult - printr-o fiscalitate ridicată -, dar oferea puţin. 
Voievozii - cei care prindeau o domnie ceva mai lungă - 
înălţau biserici, dar nu mult mai mult decât atât. Bisericile 
sunt de altfel singurele construcţii medievale cât de cât 
conservate (de fapt, cele mai multe dintre ele refăcute 

radical). Până şi „palatele“ princiare erau modeste şi faptul 
că nici unul n-a mai rămas în picioare arată atât 
precaritatea construcțiilor, cât şi flagranta lipsă de 
continuitate. 

Generatoare de modernitate, oraşele româneşti se 
dezvoltă încet. Nivelul de urbanizare se situează în ţările 
române mult sub media Europei Occidentale şi e destul de 
modest chiar în contextul jumătăţii răsăritene a 
continentului. Compoziţia etnică a oraşelor reflectă o altă 
particularitate, marca lor „neromânească“ fiind foarte 
pronunţată. În Transilvania, parte a regatului ungar, 
germanii şi maghiarii sunt net majoritari în mediul urban; 
dar şi în Ţara Românească şi Moldova, etnicii „neromâni“ 
sunt numeroşi: germani, unguri, armeni, greci, evrei... cu o 
pondere care diferă de la un grup etnic la altul, de lao 
regiune la alta sau de la o perioadă la alta, dar în ansamblu 
rămâne tot timpul ridicată; le revine, în orice caz, în bună 
măsură, exercitarea ocupaţiilor specific urbane: 
meşteşuguri şi comerţ. 

Spre Occident. 
Contribuţia străinilor 


AJUNGEM ÎN SECOLUL AL XIX-LEA, epoca modernizării 
României. Există în istoriografia românească tentaţia 
exagerării împrumuturilor occidentale anterioare. Sunt 
reale, dar strict punctuale. Nu modifică sistemul, nu 
modifică structural societatea românească. Procesul acesta 
se petrece abia în secolul al XIX-lea, perioada cea mai 
intensă fiind cuprinsă între 1830 şi 1860. Modernizarea este 
echivalentă cu occidentalizarea. Civilizaţia actuală a lumii, 
bună-rea, tehnologică, ştiinţifică, raţionalistă, liberală, 
democratică... şi aşa mai departe (inclusiv colonialismul, 
fascismul sau comunismul), îşi are aproape în totalitate 
obârşia în Occident. Ce a fost înainte contează mai puţin 
sau contează în măsura în care diluează, alterează sau 
frânează procesul modernizator. Titu Maiorescu vorbea (la 
1868) despre „barbaria orientală“, de care românii abia se 
despărţiseră. La extrema cealaltă, Nicolae lorga nu va 
înceta să repete că românii reprezintă o civilizaţie 
străveche, avându-şi rosturile lor de-a lungul istoriei în 
răsăritul continentului, unde au ajuns să fie continuatori ai 
civilizaţiei bizantine. Cu sentimente diferite şi folosind 
cuvinte diferite, şi unul, şi altul defineau în fond aceeaşi 
realitate istorică. Barbarie sau civilizaţie străveche, 
problema românilor era de a depăşi stadiul acesta, oricum 
l-am numi, pentru a-şi însuşi, şi cât mai eficient, 
instrumentele şi valorile occidentale. Toţi le-au preluat, mai 
devreme sau mai târziu, într-o măsură mai mică sau mai 
mare, cu mai mult sau mai puţin succes, din Rusia şi Turcia 
până în Japonia şi China... 

Elita românească avea deja o lungă experienţă în 
preluarea modelelor din afară. Şi de astă dată s-a 
conformat cât a putut de repede. In câteva decenii, 
transformarea a fost totală, cel puţin în aparenţă. 
Îmbrăcămintea orientală a dispărut: femeile, mai întâi, apoi 

bărbaţii tineri, mai la urmă vârstnicii, ceva mai reticenţi, cu 
toţii au sfârşit prin a adopta veşmintele europene (la 
categoria de sus, după ultima modă pariziană). A dispărut 
şi greaca, ca limbă de cultură; i-a luat locul franceza. S-a 
abandonat scrierea chirilică, ceva mai greu, e drept, fiindcă 
folosirea ei avea şi o conotaţie religioasă: îi ataşa pe români 
de ortodoxie (românii au devenit astfel singurii ortodocşi 
care scriu cu alfabet latin). Iniţial, chestiunea scrisului a dat 
naştere unei inovaţii care defineşte oarecum ironic tentaţia 
românilor de a edulcora sau a adapta împrumuturile. Timp 
de câteva decenii aveau să scrie în aşa-numitul alfabet de 
tranziţie, care încerca să împace şi capra, şi varza: o parte 
din caractere rămâneau cele chirilice, partea cealaltă fiind 
deja litere latine. Cam bizar şi oricum mai greu de desluşit 
decât o scriere omogenă. În sfârşit, la 1860, alfabetul latin 
e adoptat definitiv, prin lege. Instabilitatea ortografică avea 
însă să continue (alt simptom al unei mai generale 
instabilităţi româneşti); fiecare generaţie a avut parte de 
cel puţin o revizuire ortografică (ultima s-a petrecut după 
1989, fiindcă trebuia, măcar aşa, dacă nu şi printr-o lege a 
lustraţiei, să se marcheze disocierea de comunism; a fost 
bătălia dintre î din i şi î din a, primul cu aparenţă „slavonă“, 
privilegiat în comunism, al doilea socotit mai „latin“, mai 
prooccidental, cum s-ar zice!). 

In rest, întreaga legislaţie s-a occidentalizat, în principal 
potrivit codurilor şi instituţiilor franceze, iar Constituţia, în 
1866, a fost imitată pur şi simplu după Constituţia belgiană 
din 1831. România, o societate profund rurală şi 
patriarhală, nu semăna deloc cu citadina, industriala şi 
liberala Belgie, dar asta nu părea a fi un impediment pentru 
ţara care aspira să devină „Belgia Orientului“. 

Tot întocmiri de tip occidental sunt universităţile (laşi, 
1860; Bucureşti, 1864) şi Academia Română (înfiinţată în 
1867, sub numele de Societatea Academică Română). 
Literatura şi artele se aliniază întru totul genurilor şi 
manierelor apusene. Performanţa „imitatoare“ a scriitorilor 
şi artiştilor este remarcabilă. Să nu le pretindem de la bun 

început un spirit creator împins prea departe. Sunt foarte 
buni elevi, nu încă magiştri. Nicolae Grigorescu, „pictorul 
naţional“, e cât se poate de naţional prin subiecte: ţărănci, 
ciobănaşi, ca şi interminabila serie (mai multe sute de 
tablouri) a „carelor cu boi“ (un potrivit „brand de ţară“ 
pentru România secolului al XIX-lea); ca tehnică artistică 
însă, nu e deloc român: este un pictor „francez“, la 
intersecţia şcolii de la Barbizon cu impresionismul. Un 
occidental va aprecia talentul pictorului şi frumuseţea 
pânzelor, dar nu va vedea în această pictură nimic ieşit din 
comun, nimic cu adevărat novator (remarca e valabilă şi 
pentru ceilalţi pictori români de seamă, de la Theodor 
Aman, la lon Andreescu sau Ştefan Luchian; nu se află 
printre ei un Gauguin sau un Cezanne). 

Cazul mai delicat este al lui Mihai Eminescu, „poetul 
naţional“ şi, mai mult decât atât, marele mit românesc, 
personalitatea socotită drept culmea de nedepăşit a 
spiritualităţii autohtone. Despre el trebuie vorbit cu multă 
grijă, fiindcă se atinge o coardă sensibilă. Fapt e că şi 
Eminescu este un „occidentalizat“, având drept sursă de 
căpetenie poezia şi filozofia germană. Originalitatea lui 
europeană, ca poet romantic, este relativă şi discutabilă. 
Eminescu i-a cucerit pe români prin uluitoarea muzicalitate 
a poeziilor sale. În traducere, această misterioasă calitate 
se pierde şi nu este de mirare că Eminescu, ca „produs de 
export“, este aproape inexistent. Nici el nu a spart cadrele 
şi nu are cum să fie receptat printre cei mai reprezentativi 
poeţi ai lumii. Ceea ce se joacă acum e strict rămânerea lui 
- nesigură - în vârful ierarhiei literare româneşti. Tot mai 
mulţi tineri nu vor să mai audă de o poezie care nu mai 
corespunde sensibilităţii lor, iar în capitolul pe care Nicolae 
Manolescu i-l consacră în /storia critică a literaturii române 
(2008), rezervele, destul de severe, concurează cu 
aprecierile binevoitoare, şi ar fi fost poate şi mai nete, dacă 
subiectul ar fi cu adevărat „liber“... 

LOCUL „STRĂINILOR“ în societatea românească a 
secolului al XIX-lea a fost deseori evocat, însă într-o 
manieră oarecum „diluată“, în lipsa unui bilanţ care să 
exprime, fără prejudecăți şi fără complexe („fără 
complexe“ - e mai greu!), rolul lor efectiv în perioada de 
maximă intensitate a occidentalizării. Or, rolul acesta a fost 
crucial. Fireşte, nu străinii au decis occidentalizarea 
României. A fost un proces obiectiv, impus la un moment 
dat de mersul istoriei, iar, în măsura în care avem de a face 
cu o alegere, alegerea a aparţinut elitei româneşti. Insă 
elita românească nu ştia să facă mare lucru. [ara nu 
dispunea de oameni capabili să o modernizeze (excepţiile 
care oricând pot fi invocate nu fac decât să confirme 
regula). Era o societate alcătuită aproape în întregime din 
ţărani şi din boieri. Activitatea ei economică principală era 
agricultura, o agricultură de altfel extensivă, puţin 
performantă, dar care ajungea, de bine, de rău, să-i 
hrănească prost pe ţărani şi ceva mai bine pe boieri. Odată 
cu angajarea pe drumul occidentalizării, elita, mai precis 
tinerii boieri, trebuia să se apuce să studieze în şcolile 
occidentale, pentru a deprinde noul tip de civilizaţie, cu 
toate instrumentele sale, ceea ce s-a şi întâmplat (Franţa şi 
apoi Germania fiind destinațiile principale). Pentru început 
însă, golurile nu puteau fi acoperite decât de străini, mai 
pricepuţi decât românii. 

În secolul al XIX-lea, ţările române, apoi România 
reprezintă una dintre destinațiile emigrației europene. Sunt 
străini care vin aici fiindcă întrevedeau o viaţă mai liberă 
decât în imperiile vecine: greci şi bulgari din Imperiul 
otoman, evrei din Rusia ţaristă... Cei mai mulţi se stabilesc 
însă printre români deoarece în societatea românească 
totul era de făcut; românii aveau nevoie de competențele 
lor sau, oricum, în lipsa unor capacităţi proprii, trebuiau să-i 
accepte. Aproape toţi se aşază la oraşe, unde se apucă de 
treabă... şi de câştig. Grecii, negustori cei mai mulţi, se 
instalează mai cu seamă în oraşele portuare, odată cu 
liberalizarea comerţului pe Dunăre; sunt cu deosebire 

numeroşi la Brăila şi Galaţi, de asemenea la Sulina şi 
Constanţa.  lmigrarea evreilor (veniţi din monarhia 
habsburgică, din Galiţia în principal, şi din Rusia) se 
intensifică de la sfârşitul secolului al XVIII-lea şi rămâne la o 
cotă ridicată pe parcursul secolului al XIX-lea. Meseriaşi şi 
negustori, se aşază în primul rând în oraşele din Moldova, în 
unele dintre ele ajungând chiar majoritari (inclusiv la laşi, 
spre 1900); sunt destul de numeroşi şi în Muntenia: 13% 
din populaţia Bucureştiului, în preajma Primului Război 
Mondial. Vreo 50 000 de germani (cei mai mulţi din Austro- 
Ungaria, dar şi din Germania şi chiar din Elveţia) ajung să 
trăiască în România în jurul anului 1900. Nu foarte mulţi, 
sunt însă foarte specializaţi şi eficienţi, de la muncitori 
calificaţi, şi chiar agricultori (ultimii în Dobrogea), până la 
ingineri, medici, profesori... Italienii vin şi ei, cu propriile 
competenţe, în special în domeniul exploatării pietrei şi al 
construcţiei de drumuri. Ungurii sunt destul de numeroşi, în 
Capitală în mod deosebit; s-a putut vorbi despre Bucureşti 
ca despre un oraş „maghiar“ (cu exagerările de rigoare: al 
doilea oraş unguresc după Budapesta!). Cert este că, pe 
parcursul secolului al XIX-lea, se accentuează discrepanţa 
dintre satul românesc, tradiţional şi „curat“ sub raport 
etnic, şi oraşul tot mai amestecat, tot mai cosmopolit şi 
împins, în sfârşit, în modernitate. 

Printre meseriaşi şi comercianţi, românii erau minoritari. 
Burghezia ţărilor române, în segmentul ei economic, 
debutează cu o mare majoritate neromânească. Nici măcar 
în perioada interbelică, în ciuda unei oarecare recuperări, 
românii nu reuşesc să atingă nivelul majoritar în sectoarele 
economice. Potrivit recensământului din 1930, românii 
etnici reprezentau doar 47% din efectivele industriei 
româneşti (socotind laolaltă patronii şi lucrătorii, ca şi pe 
membrii familiilor lor; calculul procentelor îmi aparţine); 
evrei erau 13%, maghiari 17% şi germani 11%, cu mult 
peste ponderea naţională a etniilor respective. În comerţ, 
românii erau şi mai puţini: 39,5%, în timp ce evreii atingeau 
40%. In ansamblu, burghezia economică, precum şi 

angajaţii sectoarelor respective („clasa muncitoare“) 
numărau mai mulţi „neromâni“ decât români. 

N-am terminat încă cu „străinii“. Până pe la mijlocul 
secolului al XIX-lea, medicii autohtoni se numărau pe 
degete; aproape toţi erau veniţi din afară. Carol Davila, cel 
mai renumit dintre ei (de origine incertă, oarecum francez, 
în orice caz nu român), a organizat întregul sistem sanitar 
al ţării, precum şi învăţământul medical; figurează, 
incontestabil, printre cei câţiva mari făuritori ai României 
moderne. Arhitecţii noului Bucureşti, pe cale de a deveni 
„Micul Paris“, sunt iniţial aproape toţi străini, francezi 
îndeosebi: Paul Gottereau ridică noua aripă a palatului 
regal, Casa de Depuneri şi Consemnaţiuni, Fundaţia 
Universitară Carol 1; Albert Galeron, Ateneul Român 
(edificiul simbolic al Capitalei)... şi aşa mai departe. Când 
apare inițiativa restaurării principalelor monumente 
istorice, ales e tot un francez, arhitectul Lecomte de Nouy, 
restauratorul bisericii lui Neagoe Basarab de la Curtea de 
Argeş (cel mai vestit monument medieval românesc), al 
bisericii Trei lerarhi din laşi... 

Tot străini sunt primii artişti care introduc în principate 
maniera occidentală de pictură; astfel, italienii Schiavoni şi 
Levaditi, cehul Chladek (maestrul lui Grigorescu). Până la 
ei, nu practicaseră această artă decât zugravii de biserici, 
cu subiecte religioase tratate în stil bizantin. Şi mai greu s- 
au deprins românii cu sculptura, pentru simplul motiv că 
aceasta nu există în arta ortodoxă. Se poate vorbi de o 
sculptură românească abia din ultimele decenii ale 
secolului al XIX-lea. Până atunci (chiar şi după), inclusiv şi 
mai ales pentru înălţarea monumentelor publice, se 
apelează la artişti francezi, germani, italieni. Monumentul- 
simbol al lui Mihai Viteazul, inaugurat în 1874 în punctul 
central al Bucureştiului, este opera unui francez, Albert- 
Ernest Carrier-Belleuse (anecdota spune că ar fi modificat, 
ca să execute comanda, o statuie a loanei d'Arc, ceea ce, 
chiar dacă nu e adevărat, ilustrează în chip semnificativ 
simbioza culturală româno-franceză din epocă); şi tot unui 

francez, Emmanuel Fr&miet, i se datorează statuia ecvestră 
a lui Ştefan cel Mare, inaugurată în 1883, în faţa Palatului 
Culturii din laşi. 

Defilarea străinilor continuă. Prima modernizare a ţărilor 
române e opera generalului rus Pavel Kiseleff (un rus el 
însuşi foarte occidentalizat), care, în urma războiului ruso- 
turc din 1828-1829, încheiat cu pacea de la Adrianopol, s-a 
aflat în fruntea ambelor principate, în calitate de 
guvernator, din 1829 până în 1834. Românii îi păstrează 
într-un fel amintirea, măcar prin faptul că numele i-a fost 
dat celei mai cunoscute artere de promenadă din Bucureşti: 
şoseaua Kiseleff (deschisă din iniţiativa lui). Kiseleff a fost 
un mare organizator şi modernizator, iar numele lui ar fi 
drept să figureze printre ale celor mai de seamă cârmuitori 
ai ţărilor române. Graţie lui, în bună măsură, principatele 
sunt prinse într-un sistem legislativ şi instituţional modern, 
încununat prin Regulamentele Organice, prima constituţie 
pe care au cunoscut-o românii. Un remarcabil efort de a 
ordona o societate care până atunci nu prea cunoscuse 
ordinea şi regulile. Că scopul urmărit de Kiseleff era, pare- 
se, alipirea principatelor la Rusia... este deja o altă istorie 
(care până la urmă nu s-a împlinit). 

Cel mai ilustru dintre „nou-veniţi“ este, fără îndoială, 
însuşi regele Carol |. S-a dorit a fi, în lunga sa domnie (din 
1866 până în 1914) un model de rigoare şi de ordine: exact 
ceea ce nu prea corespundea tradiţiei româneşti. Prima 
lecţie pe care a dat-o a fost aceea a punctualităţii. Boierii 
români nu cunoşteau încă virtuţiile orei exacte: le-au aflat 
acum de la un cârmuitor german. Le-a luat totuşi ceva 
timp. Mai târziu, regele îşi amintea cum, în primele luni 
după instalarea sa, invita la masă „câte zece până la 
douăsprezece persoane din toate partidele politice şi mulţi 
militari, ca să cunoască mai de aproape pe toţi aceşti 
domni. Noţiunea timpului însă nu prea e dezvoltată în 
Bucureşti; adesea se întâmplă că oaspeţii nu-şi amintesc cu 
punctualitate ora stabilită şi prinţul trebuie să se aşeze la 
masă fără dânşii“ (tot cu privire la punctualitate povesteşte 

şi lon Bălăceanu o întâmplare amuzantă: primit în audienţă 
de împăratul Franz Joseph, ca ministru plenipotenţiar al 
României la Viena, de teamă să nu întârzie, s-a prezentat 
cu câteva minute mai devreme; împăratul l-a primit îndată. 
Bălăceanu a aflat apoi cum comisese o gravă impoliteţe: la 
împărat nu se vine „după“, dar nici „înainte“). Nici Carol n- 
avea toate calităţile; i-a lipsit marea viziune politică şi 
socială. A fost în primul şi în primul rând omul datoriei, 
corect, ordonat şi metodic. Principala sa grijă a fost de a 
ţine în echilibru jocul politic. Cum acesta n-ar fi funcţionat 
convenabil de la sine, regele asigura el însuşi alternanţa 
partidelor (liberal şi conservator), chemându-le succesiv la 
guvernare. Văzut de departe, un sistem  bipartid, 
asemănător cu cel britanic; doar că nu cetăţenii României 
învârteau roata, ci regele. Poate că merită consemnată, în 
acelaşi context „regal“, şi lecţia de rezistenţă şi de 
consecvență pe care regina Maria a dat-o mult prea 
„schimbătorilor“ români în timpul Primului Război Mondial. 
„Nu mă poţi înţelege, generale - i-a spus ea generalului 
Averescu, când totul părea că se prăbuşeşte, iar românii se 
considerau deja învinşi. Eu sunt englezoaică, şi englezii nu 
obişnuiesc să piardă“. Incă o atitudine de reţinut. Din 
păcate, atitudinile nu se învaţă: ele pornesc din interior. 
Peste toate, oamenii politici români au procedat înţelept 
atunci când au decis să aplice principiul dinastic şi să 
apeleze la un principe străin. Era nevoie de cineva din 
afară, de un arbitru care să nu poată fi contestat, şi trebuia 
stabilit un criteriu de continuitate. Numai aşa putea fi 
înfrânată dezordinea teribilă intrată de mult în firea şi 
comportamentul boierimii române. lar Carol | a înţeles să 
fie un arbitru aflat, faţă de cei arbitraţi, la o înălţime care 
azi ar putea să pară excesivă, dar care era, în fond, 
expresia unei politici necesare. Modul cum dădea mâna cu 
„Supuşii“, întinzând două sau trei degete, după rangul 
fiecăruia, dar niciodată mâna întreagă, corespundea unui 
ritual bine gândit. La fel de caracteristică este reacţia prim- 
ministrului Lascăr Catargiu când s-a întrevăzut, un moment, 


21 


posibilitatea unei „contaminări“ româneşti a familiei regale 
(idila dintre principele moştenitor Ferdinand şi Elena 
Văcărescu): „Maiestate, aiasta nu se poate!“, a zis el, pe 
„moldoveneşte“. Toate ca toate, dar dinastia să rămână 
deasupra mediului românesc, încă neaşezat, deasupra 
neastâmpăratei clase politice. 

Complexul de inferioritate 


NAŢIUNEA ROMÂNĂ este, în forma ei împlinită, o creaţie 
de secol XIX. Acum românii devin conştienţi (îşi 
„inventează“ o asemenea conştiinţă) că alcătuiesc un corp 
comun, peste frontierele despărţitoare. Conştiinţa unităţii 
se va materializa prin crearea României, în urma unirii, la 
1859, a Moldovei şi Ţării Româneşti, apoi a României Mari, 
la 1918, prin adunarea cvasitotalităţii teritoriului locuit în 
majoritate de români. Raporturile anterioare dintre 
principate, apropiate geografic, apropiate prin limbă şi 
cultură (nu însă identice), nu pot fi confundate cu o unitate 
de tip naţional. Ceea ce a primat timp de secole a fost 
identitatea ţărilor, fiecare în parte. Moldovenii nu erau 
români, erau moldoveni, aşa îşi spuneau cel puţin, şi aşa 
continuau să-şi spună şi la 1859, şi chiar mai târziu. lar 
Transilvania, ca stat, era un stat unguresc, nu românesc. 
De aceea, „unirea“ lui Mihai Viteazul e doar o „traducere“ 
în termeni moderni a unor realităţi medievale care n-aveau 
nimic în comun cu spiritul naţional. Moldovenii (boierii, 
desigur, ei alcătuiau ţara politică) n-au avut de fel atunci 
sentimentul unei eliberări sau al unei uniri; s-au văzut pur şi 
simplu cuceriţi. După cum nici muntenii nu porniseră la 
luptă cu idei unificatoare. Națiunea română - ceea ce, încă 
o dată, înseamnă conştiinţă naţională, în lipsa căreia n-are 
cum să existe o naţiune - s-a construit treptat, 
desăvârşindu-se spre mijlocul veacului al XIX-lea. 

Perspectiva naţională a adus cu sine o reconsiderare a 
tuturor reperelor. Rescrierea completă a istoriei, mai întâi, 
în sensul unei istorii unitare româneşti. Aşezarea criteriului 
naţional mai presus de orice. Până atunci, principiul suprem 
fusese religia, ortodoxia. Românii erau aproape de slavii şi 
grecii ortodocşi şi departe de latinii din vest. Acum, 
latinitatea se ridică deasupra ortodoxiei. Pasiunea bruscă 
pentru francezi e însoţită de o ostilitate crescândă faţă de 

greci şi faţă de ruşi. Elita românească înţelege să privească 
spre Occident, şi numai spre Occident: „insula latină într-o 
mare slavă“. 

Sunt câteva trăsături care se conturează acum şi care 
pot fi urmărite până în prezent. Mai întâi complexele, mai 
precis complexul de inferioritate. Dacă ar fi să pun un 
diagnostic societăţii româneşti, aceasta e prima maladie pe 
care aş identifica-o. Românii îşi descoperă 
„neînsemnătatea“. Ţări mici aflate mereu la cheremul 
altora. O bună parte a teritoriului „naţional“, al teritoriului 
României ideale, aflat sub stăpânire străină directă 
(Transilvania la unguri sau la austrieci, Basarabia la ruşi, 
Dobrogea la turci). Nevoia de a învăţa mereu de la străini, 
de a prelua ce au creat ei, de a se afla mereu la remorca 
altora... Din acest complex de inferioritate se naşte o 
construcţie orgolioasă, menită să contracareze micimea 
prezentului. Sunt începuturile imperiale. Românii 
transilvăneni dau tonul, ei care, dintre toţi românii, se aflau 
în starea de cea mai netă inferioritate: „sub călcâiul“ 
aristocrației maghiare şi al aparatului de stat habsburgic. 
Chiar mai înainte de 1800, Şcoala Ardeleană face din 
latinitate un stindard de luptă. Românii sunt urmaşii direcţi 
ai coloniştilor romani stabiliţi în Dacia, şi numai ai lor, dacii 
fiind dispăruţi fără urmă; iar aceşti colonişti sunt ei înşişi 
romani puri, aduşi din Italia. Origine nobilă, origine 
imperială, în contrast desăvârşit cu ungurii „corciţi“, 
amestecătură venită dinspre marginile continentului (după 
cum argumentează Petru Maior în /storia pentru începutul 
românilor în Dachia, carte apărută în 1812). Limita extremă 
e atinsă de August Treboniu Laurian, care, în /storia 
românilor (1853), afirmă deplina identitate între romani şi 
români, istoria românească începând odată cu fondarea 
Romei, la 753 î.Chr. Mai târziu, Octavian Goga le amintea 
românilor, în versuri, „Că sunt din neam împărătesc/ Din 
ţară-ndepărtată/ Că tot pământul rotogol/ Era al lor 
odată...“ 

ÎN A DOUA JUMĂTATE a secolului al XIX-lea, dacii revin în 
peisaj, rămânând totuşi la majoritatea istoricilor o 
prejudecată favorabilă romanilor. Odată însă cu Nicolae 
Densuşianu şi monumentala sa operă Dacia preistorică 
(publicată postum, în 1913), dacii dau o lovitură 
neaşteptată şi spectaculoasă.  Complexele româneşti 
trebuiau să nască până la urmă şi un Densuşianu. Şi după 
el românii sunt tot o nație pură, însă nu romani, deloc 
romani, ci daci. Asta nu înseamnă o diminuare, dimpotrivă. 
Cu mult înainte de romani, cu mult înainte de greci, aici, în 
Dacia preistorică a existat o civilizaţie măreaţă, care a 
iradiat în întreaga lume, în orice caz în întreaga Europă. De 
aici au plecat toţi ceilalţi, inclusiv romanii. Nu românii 
descind din romani, ci, într-un fel, romanii din români. Ceea 
ce explică şi asemănarea de limbă: nu româna e latină, ci 
latina e „românească“. Elucubraţiile acestea au devenit un 
soi de Biblie pentru naţionaliştii români (de orientare 
„autohtonistă“). Teza lui Densuşianu a fost preluată în jurul 
anului 1980 în zona cea mai primitiv-naţionalistă a 
istoriografiei comuniste şi este şi azi în plin avânt printre 
românii care măcar prin daci (din păcate prin daci fictivi) 
speră să-şi trateze complexele. 

O altă construcţie mitologică - tot de secol XIX - e lupta 
pentru independenţă, asociată cu apărarea Europei creştine 
în faţa expansiunii otomane. Se explica astfel - printr-un 
argument eroic - întârzierea istorică a ţărilor române, ca 
urmare a uzurii provocate de războaiele necontenite, iar pe 
de altă parte se atrăgea atenţia Occidentului că totuşi 
datorează ceva românilor. De aici a pornit şi hazlia 
afirmaţie că occidentalii şi-ar fi înălţat catedralele, protejaţi 
fiind de scutul românesc. Sunt câteva exagerări punctuale 
şi o exagerare de ansamblu. Printre cele punctuale: bătălia 
de la Rovine, încheiată cu biruinţa lui Mircea cel Bătrân, 
rămâne de fapt un episod foarte nesigur; la Călugăreni, 
Mihai Viteazul a pierdut mai curând decât a câştigat (retras 
în munţi, avea să reia ofensiva cu un consistent sprijin 
transilvănean... adică unguresc); iar Ştefan cel Mare, 

oricare i-ar fi fost victoriile de etapă, până la urmă a pierdut 
războiul cu turcii (ca şi o parte din teritoriul Moldovei, sudul 
Basarabiei). Exagerarea de ansamblu: partea conflictuală a 
raporturilor româno-otomane e până la urmă mai puţin 
semnificativă decât integrarea ţărilor române, timp de 
aproape o jumătate de mileniu, în sistemul politic şi 
economic otoman. Românii aveau însă nevoie de o istorie 
eroică, tot aşa cum aveau nevoie de origini măreţe, pentru 
a compensa frustrările prezentului. 

Dramatizarea relațiilor cu străinii e o altă atitudine care 
prinde contur accentuat în secolul al XIX-lea (pentru a 
rămâne până azi la ordinea zilei). „Împresuraţi“ de străini, 
străinii din afară, cu modelele lor de tot felul, străinii din 
interior, folositori sau acaparatori, românii cu greu ar fi 
putut să rămână indiferenți în faţa „celuilalt“. Între 
admiraţie şi ostilitate, toată gama e prezentă, uneori cu 
atitudini combinate. Cert este că a existat în România, din 
motive obiective (amestecul de populaţie, întârzierea 
dezvoltării istorice), un „prea plin“ de prezenţă şi influenţă 
străină. Pe de o parte, românii nu se pot dispensa de ce e 
străin, pe de altă parte tare şi-ar dori să se descurce şi 
singuri. Fireşte, atitudinile sunt diferenţiate şi variabile de 
la o epocă la alta. Antigrecismul cunoaşte un vârf în secolul 
al XIX-lea, apoi, destul de repede, se atenuează şi dispare. 
Antiturci românii nu par să fi fost vreodată, în ciuda 
mitologiei războinice (semn că raporturile nu vor fi fost 
chiar atât de rele?). În schimb, ungurii, „asupritori“ ai 
românilor transilvăneni, au parte de o imagine defavorabilă 
de durată. Ruşii, la rândul lor, încep să apară ca o 
ameninţare slavă pentru mica insulă latină. În România 
secolului al XIX-lea, evreii, tot mai numeroşi, sunt ţinuţi la 
margine; cu anume excepţii individuale (nu prea multe), 
capătă cetăţenia românească abia după Primul Război 
Mondial. E drept că şi aşezarea lor accelerată şi masivă, 
mai ales în Moldova, a fost de natură să îngrijoreze. Există 
un prag, dincolo de care, orice ar zice cei animați de bune 
intenţii, apar tensiuni de natură etnică şi religioasă. Nu e 

însă mai puţin adevărat că evreii (ca şi alţi minoritari) se 
dovedeau mai întreprinzători şi mai eficienţi decât 
autohtonii - şi atunci a cui era vina? Românilor nu le place 
să se spună despre ei că sunt sau au fost antisemiţi. 
Adevărul este că antisemitismul a fost destul de larg 
răspândit în societatea românească, deşi fără forme 
extreme până în perioada celui de-al Doilea Război Mondial. 
Departe de pogromurile din Rusia ţaristă. Dacă vom 
compara însă cu Germania, de dinainte de nazism, 
comparaţia devine defavorabilă României: în Germania, 
evreii erau sensibil mai bine integrați (mult mai multe 
căsătorii mixte; un număr important de profesori 
universitari evrei, faţă de numai câţiva în România...). 

Formele fără fond 


MAREA DIFICULTATE A ROMÂNIEI , odată cu 
modernizarea, s-a dovedit a fi armonizarea vechilor 
deprinderi socio-culturale cu instituțiile şi regulile de 
import. Cu alte cuvinte, românii chiar au intrat în civilizația 
de tip occidental sau doar au mimat-o? Răspunsul nu poate 
fi decât nuanţat: şi aşa, şi aşa. In lumea rurală şi patriarhală 
de unde veneau (şi în care încă se mai aflau, în ciuda 
suprastructurii modernizate), raporturile directe şi concrete 
dintre indivizi cântăreau mai mult decât insuficienta 
armătură instituțională. Odată  instituţionalizată viaţa 
socială şi politică, lucrurile nu s-au schimbat radical. 
Românii au continuat să se încreadă mai mult în strategii 
„informale“ decât în forţa abstractă a legilor. Au rămas 
neîntrecuţi în „aranjamente“ de tot felul, la umbra 
convenţională a principiilor şi regulilor. Corupţia şi 
clientelismul sunt în bună parte moşteniri din societatea 
tradiţională, unde nici nu prea puteau fi numite aşa, fiindcă 
făceau parte din ordinea lucrurilor. 

In acest context, Conducătorul a fost şi a rămas un 
personaj central, cu puternică încărcătură simbolică. În 
lipsa unui mecanism complex şi echilibrat al puterilor şi 
responsabilităţilor, societăţile „patriarhale“, cu organizare 
sumară, investesc masiv în persoana-simbol aflată la vârf: 
Vodă, cu un cuvânt consacrat. El împarte dreptatea, el 
asigură bunul mers al ţării... Cu asemenea premise, 
derapajele autoritare sunt posibile oricând, conducătorii 
înşişi simțindu-se susținuți prin aşteptarea colectivă. O 
primă alunecare spre autoritarism s-a petrecut încă din zorii 
statului român, prin lovitura de stat (1864) a domnitorului 
Alexandru loan Cuza. Carol | a fost suficient de echilibrat 
pentru a nu abuza de prerogative: le-a folosit tocmai pentru 
a-i învăţa pe români ce poate fi un stat bazat pe reguli, mai 
mult decât pe persoane şi aranjamente. Din păcate, cel 

dintâi care n-a înţeles mare lucru din această lecţie a fost 
propriul său nepot, viitorul Carol Il. 

Obişnuinţa supunerii e de asemenea o moştenire. 
Românii au deprins-o timp de veacuri: de la ţăranul prea 
plecat în faţa boierului până la domnitorul prea plecat în 
faţa Inaltei Porţi. „Capul plecat sabia nu-l taie“ este unul 
dintre cele mai des menţionate proverbe româneşti. 
Supunerea generează şi strategii compensatoare: mai 
direct spus cum poţi să-l „tragi pe sfoară“ pe cel căruia 
aparent i te supui. E un gen de rezistenţă pasivă mult mai 
frecventă la români decât rezistenţa pe faţă. Tensiunile se 
adună însă şi, din când în când (rar), izbucnesc spectaculos. 
Aşa s-a întâmplat la 1907, când o țărănime exasperată a 
incendiat ţara, spre uluirea unei clase cârmuitoare care 
numai grija țărănimii nu o purta, deşi trăia pe seama ei. 

Intr-adevăr, şi sub domnia lui Carol |, în ciuda efortului 
modernizator, inclusiv a unei industrii incipiente, România 
continuă să prezinte un profil rural şi agricol foarte 
accentuat, satele adunând peste 80% din populaţie, pe 
deasupra, în condiții de viaţă cu totul precare. 
Occidentalizarea, aplicată exclusiv la nivelul elitelor, n-a 
făcut decât să adâncească falia socio-culturală. România a 
cunoscut o perioadă de relativă dezvoltare între 1859 şi 
1914, dar nu suficient de accentuată pentru a reduce 
vechiul handicap. Potrivit indicatorilor socio-economici 
globali, continua să se situeze la coada Europei. 

In 1868, în faimosul său articol /n contra direcţiei de 
astăzi în cultura română, Titu Maiorescu a pus societăţii 
româneşti un diagnostic necruţător. „In aparenţă, după 
statistica formelor din afară, românii posedă astăzi aproape 
întreaga civilizare occidentală. Avem politică şi ştiinţă, 
avem jurnale şi academii, avem şcoli şi literatură, avem 
muzee, conservatorii, avem teatru, avem chiar o 
constituţiune. Dar în realitate toate aceste sunt producţiuni 
moarte, pretenţii fără fundament, stafii fără trup, iluzii fără 
adevăr, şi astfel cultura claselor mai înalte ale românilor 
este nulă şi fără valoare şi abisul ce ne desparte de poporul 

de jos devine din zi în zi mai adânc. Singura clasă reală la 
noi este ţăranul român, şi realitatea lui este suferinţa, sub 
care suspină de fantasmagoriile claselor superioare. Căci 
din sudoarea lui zilnică se scot mijloacele materiale pentru 
susţinerea edificiului fictiv ce-l numim cultură română...“ 
Maiorescu lansa astfel bine-cunoscuta teorie a formelor fără 
fond. E, în cuvintele lui, destulă exagerare, chiar pentru 
momentul 1868, dar şi o bună parte de adevăr: nu numai 
pentru 1868, chiar pentru 2012. În filigran, se vede 
România de astăzi. Ca şi în teatrul şi schiţele lui Caragiale, 
a căror actualitate e frapantă şi care reprezintă cea mai 
fidelă transpunere literară a maiorescienelor „forme fără 
fond“. Oglinda unei Românii nu tocmai serioase, care se 
joacă cu formele europene (precum „conu' Leonida“ cu 
„reacţiunea“ şi cu „revoluţia“). România, neserioasă? E şi 
asta o posibilă caracterizare. 

Supapa pentru români a fost şi a rămas umorul. Românul 
face „haz de necaz“, o zicere populară foarte caracteristică. 
In faţa „necazului“, strategiile posibile sunt diverse. Unii 
caută să schimbe lucrurile. Românii îl tratează în felul lor: 
făcând haz. „O, ţară tristă, plină de umor“ (G. Bacovia). 

România Mare. Stat naţional unitar? 


Economie performantă? Democraţie 
împlinită? 


ÎN 1918, s-a făcut România Mare. Potrivit interpretărilor 
„naţionale“ româneşti, aşa trebuia să fie. Poate. Dar sunt 
de reţinut şi cuvintele lui Petre P. Carp: „România are atât 
de mult noroc, încât nu-i mai trebuie şi oameni politici.“ 
Fără Primul Război Mondial, e greu de spus cum ar fi 
evoluat raporturile naţionale în această parte a Europei. 
Dacă Austro-Ungaria nu era înfrântă, „detaşarea“ 
Transilvaniei n-ar fi fost chiar la îndemână, cu atât mai mult 
cu cât românii majoritari trăiau alături de o populaţie 
importantă maghiară şi germană (în 1910, potrivit ultimului 
recensământ ungar, Transilvania număra 53,8% vorbitori 
de limba română, 31,6% de maghiară şi 10,8% de 
germană. Criteriul fiind nu al etniei, ci al limbii, maghiarii îşi 
adăugau câteva procente bune, în primul rând prin 
includerea evreilor; însă şi evreii transilvăneni, până la 
urmă, erau mai mult unguri decât români). Soluţia ideală ar 
fi fost poate restructurarea radicală a imperiului, pentru a 
deveni din monarhie dualistă austro-ungară o comunitate 
de popoare egale. Procesul acesta dovedindu-se imposibil, 
deznodământul inevitabil rămânea fragmentarea în state 
„naţionale“, în fapt foarte aproximativ sau deloc naţionale. 
lar în cazul specific al teritoriilor cu majoritate românească, 
reunirea lor în România Mare. Istoricii români au „decis“ că 
România Mare a fost un stat naţional unitar. „Unitar“, 
fireşte, a fost, în sens administrativ. Incă de la crearea 
României, la 1859, s-a exclus formula federală sau 
autonomistă. Deşi ar fi fost firească. De fapt, tocmai fiindcă 
era prea firească, şi manifestându-se teama unei 
dezmembrări, s-a considerat că diversele provincii trebuiau 
cât mai bine sudate, nu lăsate în voia autonomiei. Modelul 
imitat a fost organizarea administrativă a Franţei, cea mai 

centralizatoare ţară din întreaga Europă. Nu regiuni 
autonome, ci judeţe conduse de la centru prin prefecţi. Stat 
unitar, da, încă o dată. Dar naţional? Da şi nu. România era 
mai „naţională“ decât toate statele succesoare ale Austro- 
Ungariei, mai puţin, fireşte, Austria şi Ungaria, care 
fuseseră reduse la minimum, „răzuite“ de tot ce depăşea 
teritoriul lor strict naţional. Cehoslovacia, Iugoslavia şi 
Polonia erau, fără dubiu, state multinaționale; de aceea nici 
nu au rezistat între frontierele lor iniţiale. În România Mare, 
71,9% din populaţie era etnic românească potrivit 
recensământului din 1930. Ceea ce însemna totuşi 28% 
minorităţi, proporţie deloc neglijabilă. Un profil nu tocmai 
strict naţional se contura în provinciile alipite. In unele 
dintre ele, românii depăşeau nu cu mult pragul majorităţii 
absolute: Transilvania propriu-zisă: 57,6% români (29,1% 
maghiari, 7,9% germani); Banat: 54,3% români (10,4% 
maghiari; 23,8% germani); Crişana şi Maramureş: 60,7% 
români (23,1% maghiari; 4,8% germani); Basarabia: 56,2% 
români... În două provincii, românii nu aveau decât o 
majoritate relativă: Bucovina, 44,5%; Dobrogea: 44,2%. 
Procentele erau încă mai puţin favorabile românilor în ce 
priveşte populaţia urbană. La oraşe, ungurii şi germanii 
depăşeau net populaţia românească în toate regiunile care 
aparținuseră Austro-Ungariei; în Transilvania, românii nu 
reprezentau decât 35,9% din populaţia citadină, în Banat - 
35%, în Crişana şi Maramureş - 33,1%, în Bucovina - 33%; 
în Basarabia erau 31%. Dar şi în Moldova, populaţia 
românească nu se ridica la oraşe decât cu puţin peste 70% 
(evreii reprezentând 23%). Pentru a nu lungi discuţia: stat 
naţional sau multinațional? Şi naţional, şi multinațional, în 
funcţie de perspectiva aleasă. Dacă e o contradicţie în 
termeni, încă o dată, e o contradicţie care aparţine 
României... 

Mai e ceva de constatat cu privire la minorităţi. Extrema 
lor diversitate. România interbelică e ţara europeană cu cel 
mai larg evantai etnic, cultural şi religios. Unguri în 
Transilvania, germani în Transilvania şi Bucovina, ucraineni 

în Bucovina şi Basarabia, turci, tătari, bulgari în Dobrogea, 
evrei mai peste tot... Printre români se accentuează 
curentul naţionalist şi xenofob. Dacă s-a făcut România 
Mare, aceasta trebuia să fie a românilor. Deranjau în 
special caracterul în bună măsură neromânesc al oraşelor şi 
faptul că, mai mult decât procentul în sine al etnicilor 
minoritari, principalele activităţi ale mediului citadin - 
comerţ, meşteşuguri, industrie şi bănci, profesii liberale - 
erau exercitate într-o proporţie foarte ridicată de aceştia. 
Modernitatea românească continua să aibă o coloratură nu 
tocmai românească. 

România Mare era, prin dimensiuni, una dintre ţările 
relativ importante ale Europei (295 000 km? faţă de 137 
000 înainte de Primul Război Mondial - mai mult decât 
dublu - şi 238 000 în prezent). Dar, în termeni de 
dezvoltare, se număra tot printre ultimele. În 1938 - anul 
economic de vârf al perioadei - potrivit unor estimări 
altminteri destul de aproximative, venitul naţional pe 
locuitor ar fi fost în România puţin mai mare decât în 
Bulgaria şi Iugoslavia, dar simţitor mai scăzut decât în 
Ungaria şi Polonia, şi mult sub nivelul occidental (România - 
76 dolari SUA, Bulgaria - 68, lugoslavia - 68, Polonia - 104, 
Ungaria - 111, Germania - 338, Marea Britanie - 378). 
Industria a cunoscut o oarecare dezvoltare, dar nu 
spectaculoasă; agricultura însă a bătut pasul pe loc sau 
chiar a regresat, din cauza fragmentării proprietăţilor în 
urma marii reforme agrare din 1920, ca şi a unei 
conjuncturi internaţionale defavorabile. Aşa că 
împroprietărirea n-a folosit prea mult majorităţii ţăranilor. 
Erau şi prea mulţi: raportul demografic sat /oraş rămăsese 
stabil, 80% populaţie rurală faţă de 20% urbană. Mai bine 
de jumătate dintre ţărani dispuneau de proprietăţi cu totul 
insuficiente: sub trei hectare. Randamentul agricol era slab, 
printre ultimele din Europa, mai scăzut chiar decât în 
Bulgaria. Producţia de cereale a scăzut în raport cu 
perioada antebelică; la fel, s-au redus şi efectivele de 
animale. Agricultura îi îmbogăţise pe boieri; acum, când 

venise rândul lor, pe ţărani îi îmbogăţea mai puţin. Cei mai 
buni ani economici, pentru industrie îndeosebi, şi în ce 
priveşte lucrările edilitare sunt cei din perioada domniei lui 
Carol II. Din păcate, doar câţiva, între criza economică de la 
începutul deceniului şi războiul care izbucneşte spre 
sfârşitul său. Indicele producţiei industriale, raportat la 100 
în 1929, scade la 91 în 1931 şi la 97 în 1932, pentru a 
atinge un maxim de 141 în 1938 (139 în 1939). Unii 
indicatori socio-culturali se prezintă îngrijorător. România 
are în perioada interbelică cea mai mare natalitate şi cea 
mai mare mortalitate din Europa, inclusiv cea mai mare 
mortalitate infantilă. Înregistrează şi cel mai mare număr 
de analfabeți; în 1930, doar 57% dintre locuitorii României 
(trecuţi de şapte ani) erau ştiutori de carte, iar dintre 
aceştia 85,1% nu parcurseseră decât ciclul primar, în 
întregime sau parţial; în ansamblu, doar un român din zece 
depăşise nivelul şcolii primare. O stare culturală deloc 
strălucită: grea povară pentru dezvoltarea ulterioară a 
României; consecinţele se văd până astăzi. Toate acestea, 
semne tipice de subdezvoltare. 

Trebuie ţinut seama şi de faptul că indicatorii globali 
ascund contraste sociale foarte accentuate. România stătea 
foarte bine la nivelul de sus al elitei şi foarte rău la nivelul 
de jos al ţărănimii. Din acest punct de vedere, Bulgaria - o 
ţară care invită la comparaţie, oricât i-ar deranja pe unii 
români o asemenea apropiere - se prezenta mai echilibrat, 
urmare a faptului că ieşise de sub îndelungata stăpânire 
otomană fără o clasă de sus, fiind în esenţă o mare 
societate ţărănească; proprietatea rurală medie era mai 
consistentă, agricultura mai diversificată şi mai productivă, 
țărănimea, în ansamblu, mai „luată în seamă“ de factorii de 
decizie. 

Şi democraţia românească a sfârşit prin a eşua. Sistemul 
politic funcţionase, şi chiar fără rateuri, cât timp orchestra 
era foarte restrânsă, iar dirijorul se numea Carol I. După 
război, lucrurile s-au complicat. Votul universal (masculin), 
progresele, limitate, dar reale, ale ştiinţei de carte, inclusiv 

în mediul rural, sporirea clasei de mijloc au dus la o 
implicare mai largă în viaţa publică. Spectrul politic se 
lărgeşte şi se diversifică: mai multe partide, tot mai multe, 
prea multe... Presa vremii, mai ales în anii '30, stă mărturie 
acestei diversificări: toată gama de opinii e prezentă, şi 
adesea vehement exprimată, până la extrema dreaptă şi 
până la extrema stângă. Dar masa alegătorilor rămânea 
amorfă şi manevrabilă în toate direcţiile. De la un scrutin la 
altul, se întâmpla ca un partid să ia aproape toate voturile 
şi apoi să nu mai obţină decât câteva. Ceea ce spune multe 
despre presiunile guvernamentale şi despre corupţia 
ambiantă, dar şi despre obişnuinţa oamenilor de a vota 
instinctiv cu puterea. Cu cine să voteze omul dacă nu cu cei 
aflaţi deja la cârmă (se menţinuse practica „inversă“ a 
organizării alegerilor de către nou numitul guvern, în loc de 
formarea unui nou guvern în urma alegerilor...). Aşa că 
ceea ce s-a petrecut în decembrie 1937 a fost un adevărat 
eveniment: guvernul liberal condus de Gheorghe Tătărescu 
a pierdut alegerile: pentru prima dată în România! Era, s-ar 
spune, un pas înainte, pentru democraţie. Pe fundalul, însă, 
al unor dereglări îngrijorătoare, combinând fragmentarea 
accentuată a partidelor, scandaluri de corupţie, tentaţiile 
autoritare ale regelui şi ascensiunea unei extreme drepte 
radicale şi violente. Românii nu reuşeau să îmbine 
democraţia cu ordinea şi stabilitatea. Cazul lui luliu Maniu 
ne apare de-a dreptul înduioşător: după o perioadă de 
experienţă guvernamentală (între 1928 şi 1932), omul 
acesta, de formaţie central-europeană, a respins toate 
ocaziile de revenire la putere; condiţiile puse de el, mereu 
nerealizabile, presupuneau un minimum de legalitate şi 
moralitate politică. O asemenea Românie nu exista. Maniu 
îşi greşise ţara (Maniu exprima de altfel un sentiment larg 
împărtăşit de oamenii politici transilvăneni, care nu 
apreciau prea tare „bizantinismul“ vieţii politice din Regat; 
le-ar fi convenit, iniţial, o oarecare autonomie faţă de 
Bucureşti, dar s-au supus în cele din urmă exigenţelor 
statului naţional unitar). 

Instaurarea dictaturii regale (februarie 1938 - septembrie 
1940) uimeşte prin uşurinţa cu care s-a petrecut; la fel, prin 
uşurinţa cu care s-a desfăcut, ca şi cum nici n-ar fi fost. Cu 
excepţiile de rigoare, luliu Maniu, în primul rând, şi alţi 
câţiva lideri din vechea gardă, majoritatea oamenilor 
politici, liberali, naţional-ţărănişti şi ce vor mai fi fost, au 
trecut cu nespusă detaşare în noul sistem de partid unic 
(Frontul Renaşterii Naţionale). Şi-au lăsat deoparte până şi 
hainele civile, îmbrăcând falnic uniforma „Frontului“. Ce 
poate fi mai ridicol decât să-l vezi pe Nicolae lorga, care 
toată viaţa îşi afirmase - chiar în exces - personalitatea şi 
demnitatea, împodobit în acest chip? S-a putut constata 
atunci cât de uşor e să instalezi în România o dictatură, mai 
uşor decât practicarea unei democrații oneste şi 
responsabile. Cu totul impresionantă s-a dovedit aderarea 
elitei intelectuale. Scriitorii, mai ales (majoritatea numelor 
reprezentative), nu încetează elogiile la adresa regelui şi a 
noului său regim de „renaştere naţională“. Nimeni nu-i 
obliga să o facă. Să fi fost un reflex „ancestral“? 

Intelectualii aveau de altfel un antrenament verificat în 
ce priveşte strategiile de captare a bunăvoinţei Puterii. În 
1938, jumătate dintre profesorii şi conferenţiarii universitari 
erau înscrişi într-un partid politic, în marea majoritate la 
liberali sau la naţional-ţărănişti, principalele partide 
guvernamentale (nici unul însă la socialişti, partid fără 
şanse de guvernare, şi cu atât mai puţin la comunişti). Erau 
în genere nume cunoscute şi respectate. La ce le va fi 
folosit? Se simțeau, se vede, mai siguri pe ei beneficiind de 
o „protecţie“. C. Rădulescu-Motru, care, ca şi alţi 
universitari (cazul la fel de flagrant al lui lon Petrovici), a 
trecut prin mai multe partide, avea să explice fenomenul cu 
o sinceritate dezarmantă (e drept, într-un jurnal intim): „Am 
considerat înscrierea într-un partid politic drept o asigurare 
în contra eventualelor nedreptăţi de care puteam fi lovit... 
Dacă n-aş fi prea bătrân [însemnarea este din toamna 
anului 1944], partidul în care m-aş înscrie astăzi ar fi 
partidul comunist.“ Dacă intelectualii căutau susţinerea 

unuia sau altuia dintre partide într-un sistem pluralist, cu 
atât mai mult aveau să şi-o dorească într-un regim de 
dictatură, cu partid unic. 

Cine a trecut prin „epoca Ceauşescu“ şi are curiozitatea 
să privească în urmă, răsfoind presa anilor 1938-1940, nu 
poate să nu fie frapat, dincolo de toate deosebirile, de 
similitudinea ceremoniilor şi comportamentelor. Tămâierea 
lui Carol Il premerge şi anunţă interminabilul omagiu adus 
„marelui Conducător“. 

Îi putem urmări pe intelectuali mai departe. Regimul 
legionar a fost prea excesiv şi de prea scurtă durată ca să 
poată obţine o raliere masivă. Câţiva „antemergători“ fac 
totuşi pasul; este de presupus că ar fi urmat şi alţii. Dar în 
jurul mareşalului Antonescu se adună iarăşi foarte mulţi. 
Este ironic să alăturăm două volume masive ale Revistei; 
Fundațiilor Regale; primul, din iunie 1940, îl omagiază pe 
Carol; al doilea, din august-septembrie 1941, pe lon 
Antonescu. Adesea, sub aceleaşi semnături! 

O epocă de aur? 


EPOCA DE AUR dintre cele două războaie mondiale este o 
elaborare mitologică de după 1989.  Abandonând 
comunismul şi pronunţându-se, sincer sau demagogic, 
împotriva acestuia, românii au simţit nevoia să se ancoreze 
în altă parte, şi unde puteau să o facă dacă nu în perioada 
imediat anterioară comunismului? În realitate - am putut 
constata prea bine -, nici economic, nici politic, în ciuda 
unor parţiale înfăptuiri, epoca nu a fost chiar strălucită. 
Inclusiv în materie de democraţie, România de astăzi, 
departe de a se prezenta excelent, se află totuşi în progres 
faţă de perioada interbelică. Mitul însă nu s-a născut chiar 
din nimic. Nu România în ansamblu, însă segmente ale ei 
arătau mult mai bine în anii '30 decât astăzi. Calea 
Victoriei, cu siguranţă! O clasă de mijloc de mult mai bună 
calitate (nu prea numeroasă, ce e drept). Şi o elită 
intelectuală, pe care tocmai am surprins-o în flagrant delict 
de oportunism politic, dar care ajunge acum la un nivel într- 
adevăr excepţional. Un secol după preluarea modelului 
occidental, atinsese în sfârşit maturitatea. Cel puţin în cazul 
ei, nu mai putem vorbi de forme fără fond. Anii '30 aduc o 
viaţă culturală efervescentă. Până şi ideologiile extreme, 
care au făcut mult rău în viaţa politică, au avut darul, în 
felul lor, să fertilizeze dezbaterea şi creaţia intelectuală. 
Occidentalizaţi deja, creatorii români nu se mai simt la 
remorca Occidentului, înţeleg să-şi facă auzită propria voce, 
o largă diversitate de voci. Proza şi poezia românească, de 
la Sadoveanu şi Rebreanu la Arghezi şi Blaga, cunosc acum 
perioada cea mai fastă. Işi fac debutul românesc Mircea 
Eliade, Emil Cioran şi Eugen Ionescu, în aşteptarea înscrierii 
lor în orbita culturii universale. Iniţial în întârziere faţă de 
curentele occidentale (Eminescu fusese „ultimul mare 
romantic“ - un merit, să recunoaştem, ceva mai mic decât 
dacă ar fi fost primul), literatura şi arta românească produc 
acum o „avangardă“ care dă în bună măsură tonul 

avangardei europene. Constantin Brâncuşi este 
incontestabilul iniţiator al sculpturii secolului al XX-lea (cu 
totul altă poziţie în arta mondială decât poate revendica, să 
spunem, pictura lui Nicolae Grigorescu). Tristan Tzara 
inventează dadaismul. La capitolul „suprarealism“, românii 
se simt la ei acasă, stimulaţi, se vede, de suprarealismul 
ambiant al formelor fără fond autohtone şi prinşi într-un joc 
social şi politic care frizează absurdul. Literatura absurdului 
poate fi urmărită în mersul ei de la Caragiale, trecând prin 
textele lui Urmuz, până la Eugen lonescu (ultimul 
îmbogăţind literatura lumii cu o doză de absurd extrasă din 
moştenirea sa românească). 

Anii '30 reprezintă o perioadă de vârf şi în mediul 
universitar românesc. Simpla răsfoire a Anuarelor celor trei 
universităţi (din Bucureşti, laşi şi Cluj) ne pune în faţa unei 
suite impresionante de nume ilustre (intrate definitiv în 
patrimoniul cultural naţional). Un tânăr care alegea să 
studieze istoria la Bucureşti avea posibilitatea să-i audieze 
pe Nicolae lorga, Constantin C. Giurescu, P.P. Panaitescu, 
mai târziu şi pe Gheorghe Brătianu iniţial la universitatea 
din laşi). Sigur, nu toţi se aflau la cota cea mai înaltă, dar 
nivelul mediu al personalului universitar era cu siguranţă 
sensibil mai ridicat decât cel de azi. 


UN FENOMEN care nu poate fi ocultat, nici minimalizat, 
este prezenţa - masivă - a evreilor, cu deosebire în anii '30, 
în viaţa intelectuală a României (cu nimic mai prejos decât 
ponderea lor în viaţa economică). Faţă de germani sau 
unguri, care rămân mai mult sau mai puţin închişi în propria 
sferă culturală, evreii se integraseră pe deplin în cultura 
românească, îmbogăţind-o şi diversificând-o prin nota lor 
specifică; de aceea au ajuns să fie socotiți şi mai periculoși 
de către naţionaliştii români: reprezentau străinul din 
interior, corupător al spiritului românesc. Faţă de românul- 
tip, evreul-tip se situa mai spre stânga spectrului politic (o 
democratizare accentuată fiind de natură să îi asigure 
deplina integrare); era, în genere, mai cosmopolit şi, în plan 

cultural, foarte deschis experimentelor de tot felul. În anii 
'30, evreii au jucat un rol important în modelarea opiniei 
publice româneşti, în primul rând prin trustul de presă 
Adevărul-Dimineaţa. Au dat în aceeaşi perioadă multe 
nume literaturii române şi artei, îndeosebi de avangardă 
(Victor Brauner, care avea să cunoască gloria Parisului, 
Marcel lancu, Jules Perahim, H.H. Maxy...). 

Cum rămâne însă cu onoarea? 


SFÂRŞITUL ROMÂNIEI MARI pune în relief o trăsătură 
verificată în numeroase alte ocazii. Între „acomodare“ şi 
„consecvență“, românii optează de regulă pentru 
acomodare, considerând, cu oarecare dreptate, de altfel 
(mai ales pentru o ţară nu prea puternică), că e mai înţelept 
să te adaptezi şi, la nevoie, să te supui istoriei, decât să 
încerci a o înfrunta. Indiferent de mitologia eroizantă 
(faptele măreţe ale străbunilor), românii au mai mult o 
cultură a compromisului decât a rezistenţei sau a aplicării 
neabătute a principiilor. De altfel, de la bun început, aşa s- 
au salvat cele două mici principate, în raport cu marile 
puteri vecine... La 1914, România era aliată cu Austro- 
Ungaria şi Germania. In 1916, a declarat război Austro- 
Ungariei şi Germaniei. În 1918 a încheiat pace separată cu 
acestea şi tot în 1918, câteva luni mai târziu, a redeschis 
ostilitățile împotriva lor. În perioada interbelică, a fost aliată 
cu Franţa şi Marea Britanie. În 1941, a intrat în război 
alături de Germania. În 1944 a întors armele împotriva 
Germaniei... 

Toate  întorsăturile menționate se justifică prin 
argumente de oportunitate politică, în funcţie de interesul 
naţional. Ele au însă un preţ, fiindcă nimic nu e gratis pe 
lumea asta. Credibilitatea României a ajuns la un punct 
foarte scăzut. Polonia sau Ungaria au dus o politică mult 
mai riscantă şi au plătit în consecinţă în repetate rânduri. 
Dar credibilitatea lor se situează la o cotă mult mai înaltă 
decât a României. Ca şi respectul care le e acordat. 

In preajma dezmembrării României Mari, hotărârea 
afişată a factorilor responsabili era aceea de a apăra 
hotarele cu orice preţ. Din „mesajul Tronului“ rostit de 
regele Carol Il la deschiderea sesiunii corpurilor legiuitoare 
(7 iunie 1939): „...o politică de pace, dar nu o pace cu orice 
preţ, ci numai cu respectul libertăţii, al independenţei, al 
integrităţii şi al demnităţii naţionale. Guvernul meu a 

chemat sub arme mai multe clase de rezervişti, declarând 
răspicat că înţelege să apere hotarele sfinte cu orice jertfe. 
Cu deosebită mândrie am constatat în aceste împrejurări că 
poporul meu şi-a regăsit virtuțile strămoşeşti.“ 

Proba s-a făcut un an mai târziu, în vara anului 1940. 
Românii au cedat rând pe rând în faţa ultimatului sovietic, 
abandonând Basarabia şi nordul Bucovinei, în faţa 
„arbitrajului“  germano-italian, renunțând în favoarea 
Ungariei la jumătate din Transilvania, după care 
retrocedarea Cadrilaterului aproape că nici n-a mai contat. 
Fără nici cea mai mică rezistenţă, România pierdea o 
treime din teritoriu. Situaţia era, sigur, disperată. Dar 
oamenii, ca şi naţiunile, se verifică tocmai în situaţii 
disperate. Pusă în faţa aceluiaşi gen de ultimatum, Finlanda 
a ales fără să şovăie calea războiului cu Uniunea Sovietică, 
în ciuda enormei diferenţe de potenţial dintre cele două 
ţări. Nici Polonia n-a cedat presiunilor germane, urmarea 
fiind declanşarea celui de al Doilea Război Mondial. 
Argumentul românesc - valid în felul lui - a fost salvarea 
statului, fie şi între hotare diminuate. Cum rămâne însă cu 
onoarea? 

Un echivoc românesc: 
a fost sau nu Holocaust? 


SUNT DESTUI ROMÂNI care nu vor să admită că 
exterminarea evreilor în anii celui de al Doilea Război 
Mondial ar avea ceva de a face cu România. Odată ce 
românii nu acceptă să fie consideraţi antisemiţi şi socotesc 
că de felul lor se poartă exemplar cu „ceilalţi“... În realitate, 
aplicată României, problema Holocaustului pune încă o dată 
în evidenţă contradictoriul comportament românesc, greu 
de prins într-o formulă unificatoare. S-a spus despre 
români, inclusiv de către câţiva autori străini cu prestigiu, 
că în al Doilea Război Mondial ar fi fost la fel de virulent 
antisemiţi sau ar veni imediat la rând după Germania 
nazistă. După cum s-au făcut şi aprecieri foarte diferite (şi 
de către unii evrei), mai în avantajul românilor. S-a vorbit 
despre mareşalul Antonescu, dacă a ucis sau a salvat evrei. 
Răspunsul este iarăşi tipic pentru condiţia echivocă a 
culturii româneşti, a mentalităţii, a atitudinilor româneşti. 
Da, mareşalul Antonescu a salvat evrei, şi da, mareşalul 
Antonescu a trimis evrei la moarte. Nu ştiu ce alegem din 
asta, dar suntem iarăşi în spaţiul românesc, imprecis prin 
definiţie. A fost, în România, Holocaust? În România a fost 
Holocaust. In România nu a fost Holocaust. Ambele 
aprecieri pot fi susţinute şi până la urmă suntem nevoiţi să 
le privim împreună. Realitatea brută este că foarte mulţi 
dintre evreii din Basarabia şi Bucovina au pierit în lagărele 
din Transnistria, după cum au fost trimişi la Auschwitz 
evreii din Ardealul de Nord, care aparţinea însă pe atunci 
Ungariei. In restul României (cu excepţia cumplitului 
pogrom de la laşi din iunie 1941), măsurile antisemite - 
aplicate de altfel destul de confuz - n-au vizat exterminarea 
populaţiei evreieşti. Evreii au fost umiliţi şi spoliaţi şi au stat 
ani de zile cu ameninţarea deasupra capului, dar în acelaşi 
timp li s-a permis să desfăşoare activităţi culturale proprii şi 
să întreţină instituţii de învăţământ, inclusiv la nivel 

universitar. Important e că au scăpat cu viaţă. În acest caz, 
cel puţin, neorânduiala românească a avut efecte mai 
bune, sau mai puţin rele, decât implacabila organizare 
germană. 

Convertirea la comunism 


DESPĂRŢIREA DE COMUNISM după 1989 a generat, 
sincer sau ipocrit, teza neaderării fundamentale a românilor 
la ideologia comunistă. România ar fi fost cu totul 
refractară comunismului, regim impus din afară (în urma 
expansiunii sovietice) şi nimic mai mult decât atât. Este 
adevărat şi nu este adevărat: încă o contradicţie de 
adăugat la lungul şir al contradicţiilor româneşti. 

La 1944, Partidul Comunist Român număra nu mai mult 
de o mie de aderenţi. Era, de departe, cel mai neînsemnat 
partid comunist dintre cele care vor ajunge la putere în 
această parte a Europei. Pe deasupra, majoritatea 
membrilor săi nici nu erau etnici români (împreună, ungurii 
şi evreii  depăşeau cu mult procentul românilor). 
Consecinţă, în bună măsură, a structurii sociale a ţării: 
puţini orăşeni, şi încă şi mai puţini muncitori industriali, şi o 
mulţime de ţărani. Exact opusul Cehoslovaciei, mai precis 
al Cehiei, ţara cea mai urbanizată şi mai industrializată din 
regiune, cu cel mai mare partid comunist şi cu cele mai 
multe voturi la alegeri în favoarea comuniştilor. Ţăranii, în 
orice caz cei cu oarecare stare, nu aveau nici un motiv să 
se lase atraşi de ideologia comunistă: doreau să-şi 
rotunjească proprietăţile, nicidecum să le piardă; ţăranii 
săraci, pe de altă parte, erau şi teribil de inculţi, mulţi 
dintre ei analfabeți, aşa încât prea puţini aveau tentaţii 
ideologice, comuniste sau de orice altă natură. Se adăuga 
şi faptul că Partidul Comunist era scos în afara legii, 
socotindu-se că reprezintă interese străine (ale Moscovei, 
mai exact), ceea ce era perfect adevărat. Oricum, 
compoziţia lui „neromânească“ nu avea darul să-i confere 
prea multe simpatii printre români. Elita intelectuală a ţării, 
formatoare de opinie, înclina majoritar spre dreapta, 
motivată fiind mai mult de suflul naţionalist decât de grija 
pentru adâncirea democraţiei. 

Ar fi însă greşit să tragem de aici concluzii absolute. 
România avea să devină până la urmă una dintre cele mai 
comuniste ţări comuniste, iar răsturnarea aceasta nu se 
poate afla în afara oricărei explicaţii. Să spunem de la bun 
început că potenţialul comunist al României în anii '30 
depăşea totuşi, sensibil, limitele  minusculului partid 
comunist. Dacă partidul ar fi fost legal, iar competiţia 
electorală din România perfect echitabilă, numărul 
comuniştilor „vizibili“ ar fi devenit cu siguranţă mai mare 
(chiar dacă probabil nu „foarte mare“). Intelectuali cu 
vederi accentuate de stânga nu erau atât de puţini (deşi 
nici numărul, nici notorietatea lor nu atingea nivelul celor 
orientaţi, în grade diferite, spre dreapta). De la o mie de 
membri în 1944, Partidul Comunist „sare“ la 700 000 în 
1947. Desigur, e greu de apreciat câtă convingere exprima 
această aderare masivă, şi cât oportunism, sau pur şi 
simplu cedare în faţa unei forţe politice care se dovedea tot 
mai mult stăpână pe situaţie. Indiferent de motive, 
rezultatul rămâne semnificativ: sute de mii de oameni s-au 
înscris la comunişti, în condiţiile când încă mai exista, 
măcar de formă, un oarecare pluralism politic. 

Cheia răsturnării e de găsit în fractura socială. România a 
fost o societate foarte inegalitară (probabil cea mai 
inegalitară dintre ţările Europei Centrale şi Sud-Estice care 
aveau să cunoască experimentul comunist); clasa de mijloc 
- principalul ciment social în societăţile moderne -, 
insuficient dezvoltată, nu era în măsură să echilibreze 
extremele. O naţiune scindată, aşadar, atât în ce priveşte 
condiţia materială a diverselor categorii sociale, cât şi 
înzestrarea lor culturală. Orientarea iniţială spre comunism 
a fost redusă; dar rezervorul virtual al comunismului era 
considerabil. Fie şi dacă luăm în considerare numai faptul 
că o bună parte din populaţie era alcătuită din ţărani săraci, 
în mare măsură analfabeți sau semianalfabeţi (cu cele trei 
clase primare absolvite, Ceauşescu aparţinea acestei 
categorii, ca şi Elena Ceauşescu). Într-o condiţie similară se 
aflau şi o parte din locuitorii oraşelor. Toţi aceştia n-aveau 

nici un motiv să regrete vechea stare de lucruri. Nici n- 
aveau un nivel intelectual de natură să contracareze 
impactul ideologic al comunismului; „învăţătura“ comunistă 
s-a aşezat la ei pe un teren virgin. Au fost uşor captaţi de 
comunism. Li s-a oferit o promovare socială aproape 
instantanee la care nici n-ar fi visat. Au avut şi satisfacția 
de a vedea cum în timp ce ei urcă, alţii, care faţă de ei 
fuseseră până atunci atât de sus, coboară sau se prăbuşesc 
(e şi asta o delectare care ţine de latura mai puţin lăudabilă 
a psihologiei umane). S-ar zice că egalitarismul comunist a 
fost pedeapsa primită de România pentru inegalitarismul 
anterior. 


S-A MANIFESTAT ÎN ROMÂNIA şi obişnuinţa - înrădăcinată 
- a supunerii faţă de Putere. Nu toţi s-au supus, fireşte, şi 
au existat şi atitudini anticomuniste categorice: rezistenţa 
atâtor ţărani la colectivizare, luptătorii din munţi... Totul se 
cere însă văzut în termeni comparativi. Supunerea, în 
ansamblu, a fost mai accentuată în România ca în alte ţări: 
ajunge să comparăm cu Revoluţia din Ungaria din 1956, cu 
Primăvara de la Praga (1968-1969), sau cu dubla ofensivă 
a Bisericii şi a sindicatului Solidarnosc în Polonia. Cei care 
au acţionat „contra“ s-au văzut astfel izolaţi, într-un mediu 
nu prea prielnic unor manifestări colective de anvergură. 

Vechii intelectuali au dat tonul. Sigur, unii au nimerit la 
închisoare, dar cei care au aderat la noul regim din primul 
moment s-au ilustrat prin conformism, mai mult chiar, 
printr-o doză apreciabilă de servilism. Mulţi dintre ei îl 
ridicaseră în slăvi pe Carol II. Susţin pe faţă, fără să şovăie, 
politica Partidului, combat cât pot aceeaşi politică în cercul 
lor intim şi sunt urmăriţi pas cu pas de Securitate, care ştie 
toate aceste lucruri, dar nu ia nici o măsură, fiindcă sunt 
totuşi intelectualii de vază ai regimului (exemple de 
intelectuali vechi de prim rang deveniți falşi intelectuali noi: 
sociologul şi esteticianul Mihai Ralea, istoricul literar şi 
scriitorul G. Călinescu, lingvistul Alexandru Rosetti, 
arheologul Constantin Daicoviciu, scriitorul Victor Eftimiu... 

Nu l-am uitat pe Mihail Sadoveanu, incontestabil cap de 
listă, dar acesta s-a adaptat atât de bine, încât nici măcar 
nu se mai ostenea să bârfească regimul). Comedie tipic 
românească, amestec, aşa cum s-a mai spus, de Caragiale 
şi Stalin. Evoluţiile ulterioare aveau să ofere ceva mai multă 
libertate intelectualilor, justificându-le astfel, în şi mai mare 
măsură, ascultarea. E semnificativ faptul că doar în 
România comunistă n-a existat o producţie clandestină de 
carte (fenomenul „samizdat“, pornit chiar din Uniunea 
Sovietică). A fost un soi de acord tacit între regim şi 
intelectuali. Regimul a acceptat ca intelectualii, scriitorii cu 
deosebire, să spună adevărul pe jumătate, iar aceştia s-au 
resemnat şi ei să mintă pe jumătate (măcar prin omisiune, 
criticând micile neajunsuri, dar ocolind marele neajuns: 
comunismul însuşi). 

jocul incorect avea în România o bună tradiţie; 
comunismul a desăvârşit-o. Oamenii s-au deprins să 
gândească una şi să spună alta. Şi să progreseze în 
discreditarea instituţiilor şi a legilor. Un paradox, de altfel 
uşor explicabil. Preluând un stat cu instituţii încă 
aproximative şi comportamente sociale aidoma, regimul 
comunist a purces la consolidarea statului şi la disciplinarea 
comportamentelor. A fost însă un sistem totalitar, şi nu 
oricare din această categorie, ci cel mai complet şi mai 
constrângător. Prea constrângător. Acest prea a întors 
lucrurile. Oamenii s-au văzut prinşi în maşinăria unui aparat 
greoi şi a unei birocraţii sufocante. A unui sistem căruia îi 
era mult mai la îndemână să refuze (sau să amâne la 
calendele greceşti) decât să aprobe. În comunism nu era 
uşor să obţii nici măcar bunuri sau servicii elementare. 
Această dificultate inerentă sistemului a ajuns la paroxism 
odată cu eşecul economic flagrant înregistrat în ultimul 
deceniu al regimului, combinat cu paralizia crescândă a 
aparatului birocratic. Pe scurt, în comunism, oamenii pe de 
o parte erau ţinuţi să respecte neabătut regulile impuse, pe 
de altă parte se vedeau obligaţi să se descurce cum se 
pricepeau mai bine. Un joc dublu, o viaţă dublă. Încă mai 

mult ca înainte de comunism şi-au dovedit utilitatea 
relaţiile personale, „pilele“, sau serviciile obţinute prin 
coruperea celor în măsură să le satisfacă. Pentru obţinerea 
unui paşaport (document atât de râvnit) se pretindea un 
dosar „curat“, dar la nevoie funcţiona, şi chiar mai bine, o 
„pilă“ bună. S-a ajuns şi la un circuit economic subteran, 
mai ales al bunurilor de consum, care dubla economia 
„oficială“, aceasta din urmă aparţinând, fireşte, „întregului 
popor“. Pachetul de ţigări Kent sau, la pretenţii mai mari, 
„cartuşul“, conţinând zece pachete, au devenit simbolul, 
ironic prin meschinăria lui, al acestei societăţi „paralele“. 
De multe ori, ţigările cu pricina nici nu erau consumate. 
Profesoara primea „cartuşul“ de la un elev căruia îi făcea 
favoarea de a-l trece clasa sau de a-i pune o notă mai 
bună, după care îl transmitea, să zicem, medicului care o 
tratase. Medicul, la rândul lui, având copii la şcoală, îl 
dădea unei profesoare (poate nu chiar aceleiaşi!). Lăsând 
gluma la o parte, simbolistica ţigării Kent ascundea un 
transfer de bunuri (sustrase, evident, de la stat) şi de bani 
de o amploare considerabilă. Oamenii se învăţaseră să fure 
cât mai mult şi să muncească cât mai puţin: o „dublă“ 
specializare care se deprinde uşor (şi la care, apoi, se 
renunţă greu): „Voi vă faceţi că ne plătiţi, noi ne facem că 
muncim.“ Minciuna, furtul şi corupţia s-au perfecţionat 
nespus în anii comunismului. 

În primii ani după instaurarea sa deplină, în 1948, 
comunismul românesc a avut e) orientare 
„internaţionalistă“, mai explicit spus  prosovietică şi 
antinaţională (în sensul abandonării celei mai mari părţi a 
moştenirii culturale şi a deformării radicale a ceea ce, de 
bine, de rău, se preluase; până într-acolo încât xenofobului 
şi  reacţionarului Eminescu i se valorifica poezia 
„revoluţionară“). Sunt anii când, la conducerea partidului, 
românii (Gheorghiu-Dej) împart puterea cu evreii (Ana 
Pauker) şi cu ungurii (Vasile Luca), cu toţii, de altfel, sub 
înaltă supraveghere de la Moscova. Partidul, apoi, se 
românizează, până la excluderea „străinilor“, rămânând la 

vârf doar câte un ungur de „serviciu“. Se românizează şi 
ideologia, care devine naţională şi, treptat, tot mai 
naționalistă. Sub acest aspect, 1980 este exact opusul lui 
1950, deşi ne aflăm în interiorul aceluiaşi regim politic, 
deţinător, aparent, al unor adevăruri absolute. Cel mai 
antinaţional dintre regimurile comuniste europene reuşise 
performanţa de a deveni cel mai naţionalist. Ce vor fi 
înţeles din toate aceste schimbări de direcţie cei a căror 
cultură fusese „zero“ înainte de comunism este greu de 
apreciat. Cert este însă că mulţi români au aderat la noul 
curs, inclusiv intelectuali, inclusiv dintre „vechii“ 
intelectuali. Era oricum mai agreabil (chiar dacă nu mai 
corect) să  supraapreciezi cultura, tradiţia, istoria 
românească, decât să le subapreciezi sau să le ignori. 
Antinaţionalismul anilor '50, atât de frustrant, a servit drept 
alibi suplimentar exagerărilor naţionaliste ulterioare. Se 
părea că se reînnoadă firul cu naționalismul antebelic, deşi 
acum naționalismul era instrumentat în favoarea 
comunismului şi mai cu seamă a Conducătorului şi 
ambițiilor lui nemăsurate. Cert este însă că regimul 
comunist, vreme de cel puţin două decenii, a imprimat 
sistematic şi masiv în mintea oamenilor o viziune istorico- 
culturală puternic impregnată de naționalism. 

Concomitent, s-a petrecut şi o accentuată românizare a 
României. România ieşită din comunism este sensibil mai 
românească decât era atunci când a intrat în comunism. 
Sigur, pierduse chiar mai înainte Basarabia, Bucovina de 
Nord şi Cadrilaterul, provincii populate în mare măsură de 
alte etnii; plecaseră deja bulgarii şi germanii din Dobrogea, 
ca şi o parte dintre turci. Comunismul, cu servituţile şi 
restricţiile lui, i-a determinat să emigreze (mulţi dintre ei 
cumpăraţi în sensul strict al termenului, la „bucată“, de 
conaţionalii lor) pe evrei şi pe germani, două dintre 
comunităţile etnice cele mai mari şi cu o pondere 
însemnată în sectoare-cheie ale societăţii româneşti. 
Transformarea a fost radicală îndeosebi la oraşe: în bună 
măsură neromâneşti sau, oricum, pronunţat cosmopolite 

înainte de comunism, românizate aproape cu totul în 
prezent (majoritate neromânească mai au doar câteva 
oraşe, nu prea mari, din Covasna şi Harghita, cele două 
judeţe locuite în principal de maghiari). O senzaţie stranie 
te cuprinde astăzi, când pe străzile unui fost oraş german, 
cu case tipic germane, nu mai auzi un singur cuvânt rostit 
în limba celor care l-au întemeiat. (Nu mă pot opri să nu 
consemnez şi un „detaliu“: penibila transformare a Clujului 
în Cluj-Napoca, pentru a se tempera denumirea 
„ungurească“ printr-un vechi nume autohton: dac, roman, 
sau ce-o fi. Bineînţeles că de atunci aşa a rămas, deşi 
locuitorii, curios, continuă să-şi zică „doar“ clujeni). 

O Românie mai românească şi cu români şi mai 
naţionalişti, în versiunea autohtonistă, decât fuseseră 
anterior. Însă şi o Românie tot mai frustrată şi mai 
complexată în faţa străinătăţii, a Occidentului îndeosebi, 
dar şi a străinătăţii în sens generic. În secolul al XIX-lea, 
mirajul Occidentului fusese strict cultural: privea exclusiv o 
elită. Acum, ajunge să cuprindă o bună parte din societate, 
dar motivele, pentru cei mai mulţi, nu mai sunt culturale, ci 
de ordinul vieţii curente. În anii '80, odată cu mizeria finală 
a comunismului, aproape tot ce e străin capătă un aer de 
superioritate. Aşa se face, pentru a da un exemplu-limită, 
că studenţii arabi din România, majoritatea palestinieni, 
adică nu chiar printre cei mai bogaţi din lume, fac figură de 
mici bogătaşi cu cei câţiva dolari ai lor în buzunare. 
Românii din sudul ţării se pun temeinic pe studiul limbii 
bulgare, odată ce îşi răsucesc antenele astfel încât să 
prindă programele bulgăreşti de televiziune; în timp ce 
laşiul privea spre Chişinău; iar timişorenii, privilegiați, 
aveau de ales - supremă delectare - între sârbi şi unguri. 
Mitologia naționalistă se îmbină, aşadar, cu o mitologie a 
străinătăţii, ambele ajunse la paroxism: un amestec de 
natură să altereze în chip îngrijorător dreapta judecată. 

Ceauşescu: comunismul dinastic 


CEAUŞESCU A FOST tot un fenomen românesc. 
Tradiţionala personalizare a Puterii şi înclinarea paternalistă 
oferă o primă explicaţie, grefată desigur pe trunchiul 
totalitarismului comunist. Confiscarea puterii de un grup 
conducător restrâns a fost monedă curentă în comunism. 
Este „modelul Lenin“. „Modelul Stalin“ îl ridică deasupra 
celorlalţi pe unicul, marele,  genialul conducător. 
Caracteristic României este că acest model a atins 
desăvârşirea multă vreme după dispariţia lui Stalin, când 
aproape în toate ţările comuniste europene (exceptând 
Albania) cultul personalităţii fusese denunţat, revenindu-se 
la o conducere „colectivă“. Dar asta nu a fost totul. După ce 
şi-a asigurat preeminenţa, Ceauşescu a transferat câte 
ceva din prerogative... propriei familii, instituind astfel 
comunismul dinastic. Elena Ceauşescu, în calitate de soţie, 
a ajuns să aibă sub control o parte însemnată a treburilor 
statului şi partidului, intitulându-se pe deasupra, cu 
neruşinare, la cele trei clase primare ale ei, academician şi 
„savant de renume mondial“; iar fiul, Nicu Ceauşescu, era 
perceput drept moştenitor prezumtiv şi chiar mulţi dintre 
românii care sperau într-o liberalizare a regimului aşteptau 
să se petreacă succesiunea: tristă soluţie! Aşa ceva nu se 
mai petrecuse nicăieri în Europa şi singura comparaţie 
internaţională se poate face cu regimul dinastic din Coreea 
de Nord. Să o spunem fără înconjur: deriva dinastică 
rămâne pentru România o pată ruşinoasă. Nu poate fi 
invocat un simplu accident al istoriei, e o dereglare izvorâtă 
din factori binecunoscuţi: insuficienta maturizare politică, 
cultura acceptării mai curând decât a rezistenţei, reflexul 
paternalist... Românii l-au avut pe Ceauşescu fiindcă l-au 
meritat (nu toţi, dar mulţi). Orice societate are ceea ce 
merită. 

Şi au putut românii să aibă satisfacția (însoţită de preţul 
corespunzător) a celei mai ambiţioase politici pe care a 

avut-o vreodată România (şi probabil nu doar România, ci 
oricare altă ţară de dimensiunile ei). Complexul de 
inferioritate s-a răzbunat acum, şi încă la cota cea mai 
înaltă, prin soluţiile de grandoare menite să-l compenseze. 
Ceauşescu pornise la drum dintr-o casă umilă aflată la 
marginea unui sat despre existenţa căruia mai nimeni nu 
auzise; înţelegea - firesc! - să-şi afle apoteoza în cel mai 
strălucit dintre palatele lumii. Casa Poporului este 
excrescenţa monstruoasă  zămislită de căsuţa din 
Scorniceşti. Şi nu e în discuţie doar Ceauşescu. O bună 
parte dintre cei care-l înconjurau, ca şi, în genere, din noua 
elită creată de comunism avuseseră o traiectorie socială 
asemănătoare. Frustrările lor iniţiale păreau să-şi găsească 
acum o splendidă rezolvare. Probabil că majoritatea 
românilor priveau cu satisfacție patriotică puternica 
afirmare a ţării. Satisfacţia s-a mai stins puţin atunci când 
au trebuit să renunţe până şi la mâncare pentru ca ţara să 
se ridice, după formula consacrată, „pe noi culmi de 
progres şi civilizaţie“. 

Sub domnia lui Ceauşescu, în 25 de ani, s-a construit mai 
mult decât, laolaltă, sub toate stăpânirile succesive, de la 
regii daci, trecând prin epoca voievodală, până la suveranii 
României moderne. Ţara s-a acoperit cu industrii. România, 
aproape lipsită de materiile prime necesare, dar 
importându-le, a ajuns să producă mai mult oţel pe cap de 
locuitor decât ţări cu veche tradiţie metalurgică, precum 
Marea Britanie sau Franţa. Nesfârşite cartiere de blocuri au 
acoperit aproape complet tradiționalul peisaj urban (e 
drept, nu întotdeauna strălucit). Una peste alta, România 
trebuia să devină o ţară urbană şi monumentală. Exact la 
antipodul României tradiţionale, ţară a satelor şi a 
construcţiilor modeste. Singura tentativă anterioară - mult 
mai echilibrată în proporţii şi mai limitată în realizările 
efective - poartă marca lui Carol II (mărturie, câteva edificii 
monumentale din Capitală: Academia Militară, Ministerul de 
Interne, devenit apoi sediul Comitetului Central al Partidului 
Comunist Român, Palatul Consiliului de Miniştri...). Acum 

însă, tot ce era vechi trebuia să dispară, şi să iasă la iveală 
o nouă Românie, cu înfăţişare impunătoare. Modernizarea 
urbană era fireşte necesară, şi nimeni nu va pune în 
discuţie, de pildă, metroul bucureştean, realizat în perioada 
respectivă. Doar că limita bunului-simţ a fost repede 
depăşită şi lăsată departe în urmă. În franceză, asta se 
numeşte „la folie des grandeurs“. E de presupus că, dacă 
Ceauşescu ar mai fi dispus de încă zece ani şi de resursele 
necesare, din vechiul Bucureşti n-ar mai fi rămas aproape 
nimic. Proiectul cel mai aberant, aproape incredibil, a fost 
acela al distrugerii satelor: toate satele trebuiau să dispară, 
înlocuite cu mici aglomeraţii de tip urban (blocuri, de pildă, 
fără apă curentă, fiindcă de unde apă curentă la sate; 
pentru a merge la toaletă, ţăranul iese în curte; ţăranul de 
la bloc ar fi trebuit să coboare de la etajul patru). Măcar se 
scăpa de „ruşinea“ asta, a obârşiei rurale. 

Acţiunea internaţională a României a fost şi ea pe 
măsura proiectului global. Ceauşescu s-a manifestat ca 
unul dintre marii actori mondiali ai vremii lui, şi singurul 
care a reuşit să facă o politică mare, aflându-se în fruntea 
unei ţări care aspira, evident, să devină tot mai mare, dar 
în fapt era exact atât cât era. A dovedit o inteligenţă 
incontestabilă şi o intuiţie sigură, implicându-se de-a lungul 
liniilor de fractură, ca un mediator ideal: între Statele Unite 
şi Uniunea Sovietică, între Uniunea Sovietică şi China, între 
Israel şi ţările arabe... Ceauşescu era peste tot. Supremă 
recunoaştere, s-a plimbat până şi în caleaşca reginei Marii 
Britanii. 

La ce au servit toate acestea? La nimic. Nu numai că nu 
au servit, dar au costat enorm. Au avut totuşi şi românii - 
cei care s-au lăsat atraşi în joc - sentimentul, inedit pentru 
ei, că sunt pe cale să devină o ţară importantă, tratată de 
la egal la egal de toţi puternicii lumii. 


ÎN TIMP CE ÎN ALTE ŢĂRI COMUNISTE (şi chiar în patria 
comunismului: Uniunea Sovietică) se dezvolta o mişcare 
civică şi apăreau disidenţe în interiorul regimului, românii 

stăteau liniştiţi şi îşi vedeau de treburile lor. Treburile lor 
erau în primul rând să se descurce fiecare cum putea. Până 
spre 1980, să zicem, nu ar fi fost mari motive de 
nemulţumire (deşi orice regim totalitar ar trebui să fie în 
sine un motiv de nemulţumire). Motive mai concrete erau, 
totuşi, interzicerea avorturilor, încă din 1966, în condiţiile în 
care mijloacele contraceptive apăreau ca fiind aproape 
exotice în România (măsura având drept scop „mărirea“ 
ţării, printr-un număr sporit de locuitori), ca şi dificultatea 
extremă a călătoriilor peste hotare. Românii însă n-au 
protestat nici când lucrurile au devenit mai grave, şi de la 
an la an mai grave, după 1980. Magazinele alimentare se 
goliseră (iar alergarea după mâncare devenise un sport 
naţional), iarna, „la bloc“, se suferea cumplit de frig şi se 
mai întrerupea şi curentul electric, pentru ca serile să 
devină cu adevărat sinistre. Românii tot nu protestau. 
Omniprezenţa Securităţii nu e o scuză. Şi Securitatea era 
puternică şi părea şi mai puternică decât era, fiindcă aşa o 
lăsaseră românii să fie sau să pară. Unele acte de opoziţie 
au existat, dar au avut un caracter spontan sau individual, 
repede  înăbuşite într-un mediu social amorf. Când 
Ceauşescu a început să dărâme bisericile care nu-şi mai 
găseau locul în noul peisaj urban (sau în cel mai bun caz să 
le deplaseze şi să le ascundă după alte clădiri), Biserica 
Ortodoxă nu s-a opus în vreun fel. Astăzi, cei care vorbesc 
în numele ei pot să spună orice, să explice orice şi să 
justifice orice. Biserica, atunci, nu a protestat. Era, totuşi, 
de bine, de rău, singura instituţie oarecum autonomă în 
raport cu puterile statului. Dacă Biserica n-a făcut-o, ce să 
mai spunem de lipsa de reacţie a unei societăţi complet 
atomizate? Ce s-ar fi întâmplat în Polonia dacă regimul 
comunist s-ar fi pus să dărâme bisericile? Absurdul unei 
asemenea ipoteze spune tot ce e de spus despre o imensă 
diferenţă. 

Nu înseamnă că românii apreciau totul. Apreciau din ce 
în ce mai puţin. Dar aveau prea bine întipărită cultura 
supunerii. Singura armă rămânea umorul. „Bancurile“ se 

scoteau pe bandă rulantă; rămăseseră, aparent, singurul 
gen de discurs alternativ. Mai mult ca oricând, românii 
făceau „haz de necaz“. „O, ţară tristă, plină de umor!“ 


„MĂMĂLIGA NU FACE EXPLOZIE“, zicerea aceasta se 
auzea tot mai des. Şi străinii priveau uimiţi spre apatia 
românilor. Regimul o luase razna, dar românii păreau că 
acceptă orice. Fără să le placă, dar acceptă. A fost o eroare 
de apreciere. Mămăliga, tocmai, face explozie. Lipseşte 
culturii româneşti capacitatea  reglajului democratic 
cotidian, care să ţină lucrurile în echilibru, eliminând riscul 
derivelor periculoase. Românii nu se implică, românii, în loc 
de soluţii colective, caută mici rezolvări individuale, şi 
atunci nimic fundamental nu se rezolvă, iar tensiunile, fără 
încetare, se acumulează. Lipsa unui minim dialog, a unui 
minim protest, a unui minim compromis, a generat 
neaşteptata şi uriaşa explozie din decembrie 1989. În toate 
fostele ţări comuniste, tranziţia s-a petrecut relativ paşnic, 
şi chiar în Uniunea Sovietică, unele episoade violente, 
precum puciul de la Moscova, nu se compară în intensitate 
şi vărsare de sânge cu ceea ce s-a întâmplat în România. 
Incă o dată, România se arăta a fi o ţară „altfel decât 
celelalte“. 

leşirea din comunism: 
strategia minciunii 


MAJORITATEA ROMÂNILOR se obişnuiseră să trăiască în 
comunism. Nu o duceau foarte bine, dar nici exagerat de 
rău (asta până spre 1980). Nu li se oferea prea mult, dar 
nici nu se speteau muncind. Işi rotunjeau câştigul mediocru, 
„extrăgând“ suplimentar câte ceva din averea statului. 
Aveau ce mânca, locuiau la bloc (cam toată lumea în 
condiţii asemănătoare, fără deosebiri sociale frustrante), 
unii, „strângând cureaua“ („mâncând iaurt“, cum se 
spunea), ajunseseră fericiţii proprietari ai unei maşini, copiii 
lor mergeau la şcoală, la universitate... Avantajul care 
compensa în bună măsură starea de mediocritate era 
stabilitatea socială, siguranţa slujbei, a zilei de mâine. 
Comunismul se mândrea cu faptul că, spre deosebire de 
capitalism, nu cunoştea şomajul. „Vreţi şomaj?“, le-a strigat 
Ceauşescu, atunci, în decembrie, ca ultim argument, 
sutelor de mii de manifestanți, care cereau altceva, nici ei 
nu ştiau prea bine ce. 

Sigur, nu se stătea excelent la capitolul „libertăţi“, însă 
acesta era un „rafinament“ care nu-i privea pe cei mai 
mulţi. Până şi intelectualii ajunseseră să se mulţumească cu 
unele concesii minore din partea Puterii în schimbul 
propriilor lor concesii. Nu, comunismul nu s-a prăbuşit din 
raţiuni filozofice. S-a prăbuşit din raţiuni „alimentare“: n-a 
mai avut, la un moment dat, cum să asigure „pâinea cea de 
toate zilele“. Economia s-a împotmolit. Aici, Marx a avut 
partea lui de dreptate, când a văzut în economie factorul 
principal în viaţa unei societăţi. N-a avut însă deloc 
dreptate când şi-a imaginat că economia comunistă, 
eliberată de contradicţiile capitalismului, va funcţiona 
impecabil. In România, economia comunistă s-a prăbuşit 
pur şi simplu sub greutatea ei: prea mult oţel, prea mult 
ciment! Prea multă utopie! 

Nu pe comunism erau supăraţi cei mai mulţi români. Îi 
exasperase deteriorarea condiţiilor de viaţă. Se va spune că 
asta era urmarea inevitabilă a comunismului. Bineînţeles, 
dar nu înseamnă că oamenii gândeau aşa. Soluţia ideală ar 
fi fost pentru cei mai mulţi un comunism al bunăstării, mai 
curând decât intrarea în capitalism. Sau măcar un 
comunism „decent“, aşa cum fusese pe la 1970. 

Când lon lliescu, noul lider al României, l-a acuzat pe 
Ceauşescu (şi au fost printre primele cuvinte rostite de el 
după preluarea puterii) că „a întinat nobilele idealuri ale 
comunismului“, nu a comis o gafă de proporţii, aşa cum am 
fi poate tentaţi acum să judecăm, ci s-a adresat unei 
majorităţi care nu gândea, în fond, diferit. Şi-a mai nuanţat 
apoi atitudinea, dar proiectul lui a rămas în esenţă acela al 
unei ieşiri lente şi, pe cât posibil, „incomplete“ din 
comunism. Ceea ce în plan economic ar fi însemnat doar 
îngăduirea unei proprietăţi private limitate, iar în plan 
politic un soi de sinteză (la români totul e posibil!) între 
partidul unic şi un sistem de mai multe partide. A fost 
faimoasa, din fericire repede decedata, „democraţie 
originală“; după toate aiurelile anterioare, românilor se 
pare că nu le era deloc jenă să mai inventeze ceva: ar fi 
existat un partid dominant (Frontul Salvării Naţionale) şi, la 
umbra lui, diverse partide şi mai ales „partiduleţe“, cât mai 
multe şi cât mai mici, ca să nu aibă cine ştie ce pretenţii. 

Alegerile din 1990 sunt singurele consultări ale căror 
date pot fi interpretate pentru a degaja o concluzie 
privitoare la gradul de aderare a românilor la comunism. 
Scrutinele din perioada comunistă n-au, fireşte, sub acest 
raport, nici o valoare. lar sondaje de opinie în comunism nu 
s-au făcut şi, chiar dacă s-ar fi făcut, n-ar fi exprimat 
adevărul. In 1990, fireşte, nu s-a votat pentru comunism 
sau împotriva comunismului; s-a votat pentru sau împotriva 
lui Iliescu şi a cursului iniţiat sub egida lui. Nu a fost exact 
acelaşi lucru, dar diferenţa procentuală nu poate fi foarte 
mare între cele două tipuri de atitudine. Iliescu n-a fost 
preferat doar de aderenţii comunismului; se poate totuşi 

considera că prea puţini dintre cei cu adevărat ostili 
comunismului au fost capabili atunci să pună ştampila pe 
numele lui Iliescu. Acesta a obţinut 85% din voturi. A fost şi 
multă dezinformare, fireşte: o propagandă detestabilă 
împotriva partidelor „istorice“ (Naţional Liberal şi Naţional 
Ţărănesc), ca şi la adresa unor fictivi „legionari“; nici 
aceasta nu e o „scuză“: dezinformarea a funcţionat tocmai 
fiindcă a căzut pe un teren favorabil. In rest, frauda, 
inevitabilă probabil la români, s-a petrecut totuşi între 
limite „rezonabile“, aşa încât alegerile au putut fi 
considerate „libere“ şi „corecte“. Concluzie: românii 
anticomunişti s-au dovedit a fi o minoritate. 


IMPRESIONANTĂ PRIN PROPORŢII ŞI EFICIENŢĂ a fost 
minciuna. Minciuna sau, într-o exprimare eufemistică, 
dezinformarea, e parte inseparabilă a politicii, şi asta de 
când lumea. Şi democraţia apelează la minciună, fiindcă 
altfel cum să reuşeşti în alegeri, spunând doar lucruri 
neplăcute? E, totuşi, în democraţie, un mijloc suplimentar, 
nu un dat esenţial. La români însă, după decembrie 1989, 
minciuna s-a insinuat, din păcate, în inima mitului fondator 
al României postcomuniste. Ce e adevărat sau neadevărat 
în Revoluţie nu ştie încă nimeni. „Teroriştii“ au existat sau 
n-au existat, după interpretări (prezenţa şi agresivitatea lor 
oferind singura „justificare“ a băii de sânge care s-a 
petrecut, nu în confruntarea cu Ceauşescu, ci după căderea 
lui). „Revoluţia în direct“, la televizor, s-a dovedit o uriaşă 
manipulare (şi un export masiv de minciună în întreaga 
lume). Procesul soţilor Ceauşescu a fost o nedemnă şi 
sinistră parodie. Minciună sfruntată s-a arătat a fi şi 
desfiinţarea Partidului Comunist. Vechii comunişti au 
devenit peste noapte noii democrați, şi nimeni nu le mai 
putea reproşa nimic odată ce nu mai erau câtuşi de puţin 
comunişti, pentru simplul motiv că Partidul Comunist nu 
mai exista. O asemenea strategie nu s-a mai aplicat în nici 
o altă fostă ţară comunistă. În România, Frontul Salvării 
Naţionale, devenit în cele din urmă Partidul Social 


59 


Democrat, poate fi socotit, mai ales de adversari, succesor 
al Partidului Comunist, dar în actul lui de naştere nu scrie 
aşa ceva. Nu numai partidul a continuat, prefăcându-se că 
nu mai există, dar, în fond, toate instituţiile statului au 
trecut în noul regim aşa cum erau, rămânând să fie 
reformate, mai mult sau mai puţin, pe parcurs. Securitatea 
şi-a schimbat numele, poate şi obiceiurile, dar iniţial, şi 
pentru mulţi ani, cu aceiaşi oameni, mai ales în posturile de 
comandă. În universităţi, ca să dau alt exemplu, nimeni n-a 
fost dat afară; oare n-ar fi fost momentul să se facă puţină 
curăţenie? Academia Republicii Socialiste România a 
redevenit Academia Română, însă exact cu aceiaşi membri 
(mai puţin Elena Ceauşescu); nu la fel se petrecuseră 
lucrurile la intrarea în comunism, când vechea Academie 
fusese dizolvată (şi mai mulţi dintre membrii săi ulterior 
întemnițați; unii aveau să moară în închisoare). 

Nicăieri nu s-a manifestat, la ieşirea din comunism, o 
asemenea  nepotrivire între ruptura proclamată şi 
continuitatea efectivă. După toată minciuna comunistă, ca 
să nu mai vorbim de mai vechea meteahnă autohtonă a 
formelor fără fond şi a cuvintelor fără acoperire, spiritul 
public românesc chiar că nu mai avea nevoie de un 
asemenea tratament. 

Cert este că „elita“ comunistă a decis să rămână, cu 
orice preţ, stăpână peste ţară. După ce competiţia puterii şi 
a averii va fi fost încheiată, se putea deschide şi portiţa 
unei democraţii mai puţin „originale“. Până atunci, orice 
lovitură era permisă şi justificată prompt prin aparatul de 
dezinformare. Aşa s-au petrecut lucrurile cu mineriadele. În 
câteva rânduri, minerii „indignaţi“ de dezordinea din 
Capitală şi-au luat bâtele şi au venit să-i liniştească pe 
oameni. Încă o premieră românească. Un regim totalitar ar 
fi recurs la armată sau la trupele de securitate. Democraţia 
„originală“ găsise o soluţie nu mai puţin originală: minerii, 
apărători cu bâta ai statului de drept. 

Toate acestea s-au petrecut cu ceva timp în urmă. Sunt 
însă „păcatul originar“ al României de astăzi. S-a pornit cu 

„stângul“. Ţara a fost învrăjbită. lar străinătatea a 
descoperit cu stupoare o Românie tulbure, unde orice se 
poate întâmpla şi unde e greu să separi adevărul de 
minciună. 


PARADOXAL, în ciuda masivei industrializări forţate, 
comunismul n-a reuşit să recupereze nimic din întârzierea 
economică a României. În 1989, în termeni de PIB pe 
locuitor, România se afla la concurenţă cu Albania pentru 
poziţia nu prea glorioasă de cea din urmă ţară a Europei. 
Comparativ cu anul 1938, distanţa faţă de primele ţări ale 
plutonului rămăsese aceeaşi, dacă nu cumva chiar mai 
crescuse. Asta a însemnat o industrie aparent 
impresionantă, susţinută prin mari investiţii, dar deficitară 
în ceea ce priveşte productivitatea, calitatea, eficienţa şi 
adaptarea la cerinţele pieţei. 

Anii '90 au fost dezastruoşi, în bună măsură din pricina 
întârzierii marilor privatizări, şi implicit a unei infuzii 
modeste de capital străin: întârziere în acord cu interesele 
elitei economice moştenite din comunism, care urmărea să- 
şi menţină privilegiile şi să stoarcă atât cât se mai putea 
din averea statului. Singurii ani economici buni au fost între 
2000 şi 2008, cu o creştere viguroasă, explicabilă şi prin 
nivelul de pornire foarte scăzut. S-a recuperat atunci câte 
ceva din decalajul faţă de media europeană, dar lucrurile 
au rămas aici, dacă nu cumva au dat iar înapoi după 2008. 
Pe scurt, România rămâne pe ultimul loc din Uniunea 
Europeană, la concurenţă cu Bulgaria. Din secolul al XIV-lea 
până astăzi, românii par să bată pasul pe loc: n-au urcat 
nici o treaptă, comparativ cu celelalte ţări europene. 

Confuzia valorilor. 
Mahalaua românească 


ELITA ROMÂNEASCĂ, politică, economică, intelectuală 
(folosesc cuvântul în sens strict tehnic, fără vreo conotaţie 
de valoare), este în cea mai mare parte creaţia 
comunismului. Elita anterioară era destul de restrânsă. 
Comunismul a recuperat o parte din ea, practic doar din 
componenta intelectuală, însă numai o parte (unii au 
părăsit ţara, alţii, rămaşi în ţară, au fost „declasaţi“ şi 
adesea purtaţi prin închisori, unde de altfel şi-au aflat 
sfârşitul vârfurile elitei politice). Când se vor întreprinde 
cercetări sistematice cu privire la elita ieşită din comunism, 
se va putea fixa în detaliu punctul de plecare al fiecăruia 
dintre membrii săi; cert este că marea majoritate au avut 
un „dosar bun“, „origine sănătoasă“, cum se spunea, cu 
alte cuvinte proveneau din categoriile de jos ale societăţii, 
din acea jumătate a populaţiei României cufundată în 
sărăcie şi incultură. Sunt sigur în minoritate actualii membri 
ai elitei care să provină din vechea „clasă de mijloc“ sau 
din vechea intelectualitate, ca să nu mai vorbim de marea 
burghezie sau de aristocrație. 

Aici e o problemă care nu poate fi ocolită şi, din păcate, 
nici rezolvată. Un individ poate porni oricât de jos şi, prin 
merite proprii, poate ajunge oricât de sus. Dar o întreagă 
categorie socială nu are cum să devină bătând din palme 
cu totul altceva decât a fost. Cu atât mai mult cu cât n-a 
mai avut în faţă modelul unei elite autentice, iar procesul 
de „culturalizare“ s-a petrecut în cadrul închis al sistemului 
comunist, cu  insuficienţele şi deformările de rigoare. 
Desigur, între timp au apărut noi generaţii, dar răsturnarea 
aceasta socioculturală îşi pune încă amprenta asupra 
calităţii elitelor. Pe scurt, în elita românească este un mare 
amestec. Oricine îl poate constata, privind în direct, pe 
posturile de televiziune, cum se prezintă clasa politică a 

ţării. Prea mulţi dintre membrii ei n-au nici măcar o minimă 
şlefuială, cât despre nivelul intelectual... 

Amestecată e şi elita intelectuală. Inclusiv mediul 
universitar, până sus, la nivelul profesorilor. E de uimire 
cum au ajuns unii acolo unde se află; n-au dat prea mult în 
domeniul lor pentru a-şi merita poziţia, iar după ce şi-au 
atins ţinta, încă şi mai puţin, fiindcă de ce ar mai fi dat? 
Excelenţa şi impostura fac astăzi casă bună în România. 
Universitățile particulare, răsărite ca ciupercile după ploaie 
(din motive, iniţial cel puţin, strict mercantile), au coborât şi 
mai jos ştacheta: sunt principalele furnizoare de diplome şi 
de posturi universitare pentru oameni politici şi pentru 
apropiații acestora. Mai în glumă, mai în serios, se poate 
spune că în România nu ajunge profesor universitar doar 
cine nici în ruptul capului nu vrea să ajungă. 

Recentul scandal al doctoratului lui Victor Ponta 
(„întâmplător“ şi prim-ministru al României) a ridicat puţin 
vălul care acoperea „industria“  doctoratelor şi a 
masteratelor. Teze de doctorat excelente merg de-a valma 
cu teze îndoielnice... sau chiar mai rău decât atât. E greu 
de crezut că unicul plagiat ar fi cel comis de şeful 
guvernului. De luat în consideraţie şi o categorie specială 
de plagiate, cele despre care nici autorii lor nu au 
cunoştinţă, fiindcă nu şi-au scris ei lucrările. Controversa în 
„cazul Ponta“ a fost de un penibil nespus. S-au înfruntat 
două şcoli de gândire, una pentru, alta contra, într-o 
chestiune aparent atât de subtilă, încât a fost nevoie de 
nenumărate comisii de evaluare, inclusiv cu participare 
„internaţională“. S-a putut susţine (chiar şi de către 
împricinat) că altele ar fi fost normele şi exigenţele 
academice cu zece ani în urmă; s-ar înţelege că în 2002 
plagiatul era recomandat cu căldură. Lucrul cert în cazul 
respectiv e că o treime din teză s-a dovedit a fi copiată din 
alte lucrări (cuvânt cu cuvânt, virgulă cu virgulă, fără 
semnele citării şi fără trimiteri la lucrările respective). Să 
fie, să nu fie un plagiat? Mai aşteptăm câteva comisii. Dacă 
aşa stau lucrurile cu unele doctorate, despre masterate 

orice discuţie e de prisos. De regulă, se dau pe bandă 
rulantă. Anume dedesubturi pot fi bănuite, mai greu să fie 
probate. Poate sunt naiv, dar nu cred că prima cauză ar fi 
corupţia. În şi mai mare măsură, probabil, o lipsă acută de 
exigenţă şi responsabilitate: stare tot mai răspândită în 
societatea românească, inclusiv în mediul academic. 

Banalitatea fenomenului este ilustrată prin savuroasa 
mărturisire a unei doamne din opoziţie, până nu de mult 
ministru, şi ea, fireşte, „cadru universitar“, la o - tot, fireşte 
- universitate particulară. Recunoştea, în ce o priveşte, 
comiterea unui plagiat: nu o teză de doctorat, doar un biet 
articol. Şi preciza: „Îmi voi certa prietenii care mi l-au scris. 
lată de ce nici n-am vrut să mă înscriu la doctorat. Ar fi 
însemnat să-mi facă teza prietenii şi profesorii.“ 

Ceea ce nu merge în societatea românească sau merge 
tare  şchiopătând este selecția valorilor.  Primatul 
raporturilor personale sau de grup asupra exigenţelor 
instituţionale: metehne mai vechi, amplificate în comunism, 
şi lăsate complet în voia lor după 1989. Odată cu ieşirea din 
carcanul totalitar, s-a manifestat un soi de sălbăticie 
individualistă: o competiţie, fără reguli, pentru ocuparea 
scaunelor din faţă. N-au câştigat neapărat cei mai buni şi 
cei mai oneşti, iar câştigătorii, bine instalaţi, îşi promovează 
la rândul lor apropiații şi protejaţi. 

Dacă aşa stau lucrurile cu elita, masa populaţiei nu are 
cum să se prezinte mai bine. Problema României este că a 
ieşit din societatea tradiţională, dar o bună parte a 
locuitorilor ei n-au intrat încă în modernitate, nu în tot cazul 
în modernitatea de factură occidentală. Se află într-o 
nedefinită stare „intermediară“. Mai întâi de toate este 
curios de constatat cum, la capătul ofensivei comuniste de 
industrializare şi urbanizare, populaţia rurală a ţării s-a 
menţinut totuşi în jurul nivelului de 45%. În raport cu 
procentul precomunist de 80%, mutaţia este evidentă, dar 
încă incompletă. 45% populaţie rurală la începutul 
mileniului al Ill-lea rămâne o cotă mult prea ridicată. 
România continuă să aibă gradul cel mai scăzut de 

urbanizare din întreaga Uniune Europeană (inclusiv în urma 
Bulgariei). In plus, satul românesc nu are prea mult în 
comun cu satul occidental; majoritatea satelor nu dispun de 
apă curentă, unele nici de electricitate. Țăranilor le-a fost 
retrocedat pământul, dar, lipsiţi de toate cele (pământul le 
fusese luat cu tot inventarul agricol, dar înapoiat fără nimic 
pe el) şi în condiţiile unei fragmentări extreme a 
proprietăţii, au ajuns să se mulţumească cu o agricultură de 
subzistență. Tinerii abandonează satele şi pleacă în masă la 
lucru în străinătate. Satul s-a destructurat şi a ajuns să 
semene tot mai mult cu o margine de oraş. Doar colţuri 
răzlețe mai amintesc de ce a fost cândva civilizaţia rurală. 
Dacă satul nu mai e sat, nici populaţia oraşelor nu s-a 
integrat decât parţial în cultura de tip urban. În spaţiul 
acesta de „tranziţie“, de anevoioasă, de nesfârşită tranziţie, 
se întinde, triumfătoare, mahalaua. Ea riscă să acopere o 
bună parte a României. incultura şi prostul gust sunt 
păcatele minore ale acestui mediu social. Mai rău e când se 
instalează acolo jungla, cu legea ei, adică fără nici o lege. 
Virtuţiile cele mai preţioase ale unui anume individ de 
mahala sunt şmecheria şi agresivitatea. lar ultima lui grijă, 
respectul pentru celălalt şi pentru binele comun. Nu 
lipseşte nici fondul muzical: melodia inconfundabilă a 
manelelor, pe cale de a deveni un soi de muzică naţională. 
Jungla a invadat până şi aeroportul Otopeni, în principiu 
locul cel mai supravegheat şi mai controlat din ţară. De ani 
de zile, acţionează aici, nestingherită, o mafie a 
transporturilor: falşi taximetrişti care îi „capturează“ şi îi 
jecmănesc pe călătorii naivi sau mai puţin vigilenţi. Fireşte, 
autorităţile n-au ştiut absolut nimic. Până mai ieri, când s-a 
întâmplat să fie violată, tâlhărită şi ucisă o studentă 
japoneză, atrasă în cursă de un asemenea individ. A mai 
fost nevoie şi de o energică intervenţie a Ambasadei 
Japoniei, pentru ca cei în drept să demareze un control, de 
pe urma căruia e greu de spus ce se va alege (nu însă şi la 
Gara de Nord din Bucureşti, unde situaţia este 
asemănătoare, dar n-a fost încă nimeni omorât). Lucrurile 

se arată însă a fi şi mai grave. S-a dovedit că ucigaşul era 
un criminal în serie, cu nenumărate (mereu se mai adaugă 
câte un nume) violuri, jafuri şi ucideri la activ. Dar nici asta 
nu e totul. Incredibil e faptul că poliţia îl anchetase deja în 
mai multe rânduri, însă de fiecare dată fusese lăsat „să-şi 
vadă de treabă“. Şi, pornind de aici, gândul se înfioară, 
fiindcă nu e de crezut că toată „neputinţa“ autorităţilor s-ar 
fi concentrat în acest unic caz. Câţi spărgători, ucigaşi şi 
violatori zburdă oare nestingheriţi prin România? Şi de ce? 
Nepăsare,  incompetenţă, complicitate? Deja românii 
ocolesc cât pot autorităţile statului. Nefericitele întâmplări 
nu sunt de natură să le sporească încrederea în instituţii. 

Brandul de ţară: o frunză verde. 
Mai sunt românii o naţiune? 


ROMÂNII, în medie, nu sunt probabil mai puţin instruiți 
decât occidentalii. Sunt însă, cu siguranţă, mai puţin 
educați. Instrucţia înseamnă asimilarea unui sistem de 
cunoştinţe, educaţia, asumarea unui sistem de reguli: de la 
regulile elementare de comportare în familie şi în societate 
până la o minimă conştiinţă cetăţenească. Absenta 
comportamentului civic este uluitoare la români. Se vede 
din cele mai mici gesturi. Românului nu-i pasă de celălalt şi, 
dacă uneori se întâmplă să-i mai pese, de comunitate chiar 
nu-i pasă deloc (poate exagerez puţin, generalizând). Modul 
cum se aruncă gunoaiele peste tot, de pe străzile oraşelor 
până pe vârf de munte, ostentativ sau doar cu nesimţire, s- 
ar putea constitui într-o imagine simbolică. 

Îşi face drum o întrebare insolită, totuşi justificată: mai 
sunt românii o naţiune? Nu ajunge să vorbeşti aceeaşi 
limbă şi să-i bruftuluieşti din când în când pe unguri pentru 
a fi o naţiune în sensul organic al cuvântului. România e o 
tară fragmentată, atomizată şi care nu izbuteşte să-şi 
identifice profilul. Poate fiindcă nici nu-l are. După o 
îndelungată chibzuinţă, a apărut, iată, faimosul „brand de 
ţară“. Nu s-a găsit altceva mai bun decât o frunză verde. 
Adică nimic! (Evident, creatorul imaginii a încasat o sumă 
considerabilă; o merită cu prisosinţă.) 

Un domn mi-a arătat odată, şi fierbea de indignare, o 
carte  franţuzească privitoare la ţările şi popoarele 
europene. România era reprezentată prin două imagini: un 
sălaş de ţigani şi cetatea Sighişoarei. Indignarea domnului 
privea prima dintre imagini: cum e posibil să se ilustreze 
România în acest fel? l-am atras atenţia că şi cetatea 
Sighişoarei (care nu-l deranjase defel, dimpotrivă) e tot atât 
de puţin românească precum tabloul cu ţiganii. Intrigantă, 
până la urmă, era nu alegerea anume a ţiganilor (din 
motive, evidente, de exotism), ci faptul că, pentru a înfăţişa 

România, nu s-a găsit nimic specific românesc. Adevărul 
este că, exceptând satul tradiţional, nici nu sunt prea multe 
elemente de civilizaţie tipic româneşti. Cele mai frumoase 
oraşe ale ţării, acelea din Transilvania, poartă amprenta 
altora. Ateneul Român, simbol al Capitalei, e proiectat de 
un francez (şi nu în vreun stil „românesc“). Dracula - eroul 
turistic naţional! - a ieşit de sub pana unui irlandez. 
România e o ţară extrem de eclectică, făcută din bucăţi de 
tot felul. În acest eclectism stă în fond farmecul ei, atâta 
cât este. Bucureşti, „micul Paris“, e mai curând, prin 
dezordinea lui arhitecturală, un anti-Paris. Poate că acesta 
e „brandul“ autentic al României: faptul că nu are nici unul. 


PRINTRE OBSESIILE RECENTE ale românilor, ţiganii ocupă 
un loc special. Mai întâi, oamenii aceştia au început să-şi 
spună romi, vechea denumire părându-li-se insultătoare. Ce 
puteau face românii: să-şi schimbe şi ei numele? 
Ortografierea rromi, găselniţă cam debilă, nu a avut darul 
să înlăture confuzia, întipărită în mintea multor occidentali, 
care fac tot mai puţin distincţia (pentru ei, prea subtilă) 
între români şi romi. Cu atât mai mult cu cât o mare parte 
dintre romii care se perindă prin Occident vin din România, 
sunt, aşadar, români, în orice caz cetăţeni români. Când 
ţiganii fură sau cerşesc pe străzile Parisului, eticheta 
„cerşetor“ e lipită pur şi simplu pe fruntea românilor. O 
nație de cerşetori! (Subiect, cum s-a remarcat, de mare 
amuzament pe un post de televiziune francez.) 

Nu trebuie agitate prea mult la români complexele de 
inferioritate, gata oricând să iasă la suprafaţă. Există un fel 
de „ruşine“ de a fi român (deşi, dacă ar fi ceva ruşinos, este 
tocmai această „ruşine“!). Se ajunge până într-acolo încât, 
aflaţi în străinătate, unii compatrioți îşi ascund originea, 
prezentându-se ca fiind de alt neam. O doamnă (din elita 
intelectuală) mi-a mărturisit (sub pecetea tainei, aşa că nu-i 
dau numele!) că, fiind în ltalia, s-a dat drept poloneză. 
Vreunei poloneze i-ar trece prin cap să-şi zică româncă? 

Prea mulţi ţigani, după gustul românilor, dar, din păcate - 
descoperă tot ei de la un timp -, prea puţini germani, poate 
şi prea puţini evrei. Cine e de vină? N-au vrut românii şi nu 
vor în continuare să-şi spună „stat naţional unitar“? Atunci 
să fie chiar aşa! Adevărul este că tare lipsesc României 
aceste două minorităţi care, pe lângă tot ce se pricepeau să 
facă, ar fi creat astăzi punți excelente între România şi 
lumea occidentală. 

Incapacitatea românilor de a-şi „ordona“ ţara stă la 
originea unui mit care pare să prindă contur. Germanul, 
„neamţul“, cu organizarea, disciplina şi eficienţa, atât de 
caracteristice lui, şi atât de puţin caracteristice spiritului 
românesc. Este notabilă ascensiunea, în ultimii ani, a lui 
Carol |. Aproape eliminat din istorie de comunişti, rămas 
încă la o cotă modestă de popularitate în primul deceniu 
postcomunist, se înalţă deodată spre vârful Panteonului 
românesc. Statuia lui îşi reia locul în piaţa Palatului Regal 
(din păcate, nu creaţia originară a lui Meštrović), iar într-un 
sondaj-concurs la scară naţională cu tema „Mari români“, 
regele ajunge să ocupe locul al doilea, după Ştefan cel 
Mare. (Potrivit unei informaţii neverificabile, s-ar fi aflat 
chiar pe locul prim, dar rezultatele au fost puţin aranjate, 
pentru a nu se ajunge în situaţia ca cel mai mare român să 
fie proclamat un german. Aşa să fie, nici Ştefan cel Mare nu 
ştia că e român!) După Carol |, aceeaşi tentaţie mitologică 
a adus în prim-plan un personaj în viaţă: primarul Sibiului, 
Klaus Johannis, pe care, tot din motive „nemţeşti“ (e unul 
dintre puţinii nemți rămaşi în România), o coaliţie de 
partide a încercat (fără succes) să îl propulseze în poziţia de 
prim-ministru. Pentru a drege ţara. 

Apatia la români 


LUCRUL CEL MAI ANEVOIOS este să porneşti în România 
o acţiune colectivă. Românului, chiar când nu-i place ce se 
întâmplă, ţării şi lui însuşi, înghite găluşca şi caută, pe cât 
poate, soluţii individuale de ieşire din impas. S-a putut 
constata recent, atunci când, dintr-o singură tăietură, li s- 
au redus salariile cu nu mai puţin de 25% (intenția 
anunţată fiind şi de reducere a pensiilor). Nu e în discuţie 
măsura în sine: dacă se putea sau nu şi altfel. Problema e 
reacţia oamenilor, adică lipsa (aproape) de reacţie. Cele 
mai drastice reduceri în alte ţări nu depăşiseră 5%; 
suficiente pentru a scoate, ca în Spania sau în Grecia, sute 
de mii de oameni în stradă. In Franţa, ar fi o glumă doar să 
ne închipuim că i-ar putea trece cuiva prin minte să 
micşoreze salariile, să zicem, cu un procent. Proiectul de 
ridicare a vârstei de pensionare (oricum, în Franţa, printre 
cele mai scăzute) cu doi ani a provocat proteste de 
amploare. Românii au scrâşnit din dinţi, dar au stat liniștiți. 
Prim-ministrul în funcţie a dat o explicaţie interesantă 
fenomenului: oamenii n-au protestat fiindcă ar fi înţeles 
necesitatea deciziei: dureroasă, dar inevitabilă, doar aşa 
fiind posibilă ieşirea din criză. Să fie românii mai înţelepţi 
decât toţi ceilalţi europeni? E la mintea cocoşului că nu sunt 
mai înţelepţi, şi nici mai iubitori de reduceri salariale. Sunt 
doar mai apatici. Dovadă că, de atunci, foarte mulţi îi 
poartă sâmbetele lui Traian Băsescu, care a avut proasta 
inspiraţie să anunţe el însuşi - cu un aer aparent de 
satisfacţie! - draconicele măsuri. Să manifestezi e însă 
obositor şi în plus inutil, fiindcă poţi oricum să urmăreşti 
manifestaţia la televizor. O adunare de două, trei sute de 
oameni a ajuns să fie considerată în România un protest de 
anvergură. 

Ne-am întâlnit în mai multe rânduri cu Polonia pe 
parcursul acestei rapide excursii istorice. Fără premeditare: 
aşa s-au potrivit lucrurile. Şi de fiecare dată s-a conturat o 

antiteză. Marea Polonie istorică, micile ţări româneşti. 
Bisericile dărâmate la noi şi Biserica rezistentă la ei. 
Tranziţia lor rapidă, interminabila tranziţie românească. 
Urmează acum o altă povestioară, legată de aderarea la 
Uniunea Europeană. „Aş vrea s-o văd şi pe asta - mi-a spus 
pe atunci un diplomat polonez - cum ar fi să se facă 
Uniunea Europeană fără Polonia!“ Cert este că polonezii au 
negociat cu cerbicie fiecare punct al aderării, lăsând 
aproape impresia că nu atât ei vor să intre, cât ceilalţi nu 
mai pot fără ei. lar în ultimul moment, ca să se facă şi mai 
bine înţeleşi, au dat peste cap întreaga ceremonie care 
urma să aibă loc la Copenhaga, în ultima seară, cu 
participarea reginei Danemarcei. Pe drept cuvânt, mai 
aveau ceva de negociat, aşa că au negociat până în zori. 
Este, se vede de la o poştă, un complex de superioritate. 
justificat sau nu, şi desigur nu întotdeauna la locul lui, pare 
de preferat însă complexului de inferioritate atât de 
caracteristic românilor (combinat în plus, ca să fie şi mai 
strident, cu accese periodice de mândrie naţională). Aflaţi 
într-un proces similar de aderare, românii nici n-au crâcnit, 
au acceptat tot ce li s-a cerut. Apoi, se înţelege, au făcut 
lucrurile tot după capul lor. Fiindcă, ce e drept e drept, 
niciodată românul nu se supune pur şi simplu, ci se supune, 
iar după aceea se face că nu a priceput prea bine. 

Odată acceptată în Uniunea Europeană, România s-a 
dovedit a fi un membru destul de şters, fără personalitate şi 
iniţiative. De regulă, acceptă ce decid alţii. N-a ştiut nici 
măcar să profite de noul său statut. Din fondurile europene 
nerambursabile care i-au fost alocate, n-a reuşit, în 
momentul când se apropie termenul-limită, anul 2014, să 
atragă mai mult de 10%, procentul de departe cel mai mic 
dintre toate ţările Uniunii. Rata Poloniei (iarăşi Polonia!): 
100%. 

Singura ţară europeană cu care se mai poate asemui 
România este Bulgaria. O ţară încă mai săracă, ajunsă la un 
moment dat în pragul falimentului, dar care a dovedit un 
dram de responsabilitate în plus faţă de România. Bulgarii 

au mers până la a accepta un fel de protectorat economic 
german şi au aplicat programul de reforme cu mai multă 
seriozitate şi mai multă înţelegere a interesului naţional (cel 
puţin, comparaţi la rândul lor cu România, dacă nu cu alte 
ţări mai performante). Organizarea turismului, în orice caz, 
mai bine spus organizarea bulgărească şi dezorganizarea 
românească, prezintă un contrast penibil pentru România. 
În România, şi în acest sector, care ar putea să fie printre 
cele mai profitabile ale ţării, au domnit neorânduiala şi 
inevitabilele interese personale puse înaintea interesului 
public. 

Comedia politicii 


VIAŢA POLITICĂ DIN ROMÂNIA lasă o senzaţie de 
„neautenticitate“. Formele fără fond (sau cu alt fond decât 
cel aparent!) au ieşit revigorate din comunism. Teatrul 
politic ascunde în bună măsură o competiţie mai puţin 
vizibilă, dar, aceasta, cât se poate de autentică: goana 
după resurse. Banul, cu un singur cuvânt, atât de real şi 
atât de simbolic. Nu e o invenţie comunistă sau 
postcomunistă, însă nu e mai puţin adevărat că trecerea 
prin comunism a stimulat considerabil fenomenul. Lungul 
„regim“ impus dorinţei fireşti a oamenilor de „a avea“ a 
generat o poftă aprigă de câştig; averea naţională 
(aparţinând aproape în întregime statului, adică „întregului 
popor“, adică nimănui) s-a dovedit tocmai bună să fie 
delapidată; iar scrupule de corectitudine n-au mai rămas 
prea multe în urma comunismului. Sub acest aspect, clasa 
politică se prezintă ca o oglindă fidelă a societăţii 
româneşti. Cu excepţiile onorabile, câte or fi, cei care s-au 
ocupat de treburile statului au înţeles să nu-şi uite propriile 
interese. Omul politic român e şi om de afaceri, iar dacă nu 
el în chip vizibil, vreo persoană apropiată care-i serveşte 
drept paravan. Alături de ei, o bună parte din „capitaliştii“ 
României s-au înfruptat tot din averea statului. 

În aceste condiţii, ideologiile, cu alte cuvinte, concret şi 
aplicat, proiectele pentru ţară au contat ceva mai puţin. 
Nimic nu pare mai firesc în România decât migrarea de la 
un partid la altul, chiar când partidele respective sunt 
aşezate, măcar în principiu, în zone cu totul diferite ale 
spectrului politic. Culoarea afişată se arată a fi mai mult o 
spoială. Tonul l-a dat Frontul Salvării Naţionale, marele 
partid fondator, cu urmaşele sale directe Partidul Social 
Democrat şi Partidul Democrat.  Social-democraţii, 
comunişti sadea la origine, au îmbogăţit ţara cu prima 
generaţie de îmbogăţiţi ai politicii; inventând sloganul, 
preluat bineînţeles şi de alţii, „a fi sărac nu e o virtute“, 

deşi bogăţia cu greu ar putea fi considerată drept prima 
dintre virtuţiile unui partid dedicat bunăstării oamenilor de 
rând. Partidul Democrat (apoi Democrat-Liberal) are 
aceeaşi extracţie; ani de zile a făcut parte din 
Internaționala Socialistă. Când, prin dispariţia subită a 
naţional-ţărăniştilor, s-a eliberat culoarul de dreapta, 
„creştin-democrat“ sau „popular“, calculul „democraţilor“ 
n-a fost lipsit de temei: la stânga, spaţiu de manevră 
limitat, din pricina social-democraţilor; la dreapta, însă, 
spaţiu din belşug. Şi aşa, peste noapte, Partidul Democrat a 
devenit din „socialist“, „popular“, şi din partid de stânga, 
partid de dreapta. Mai e nevoie să spunem că la fel de 
repede s-au schimbat şi convingerile? 

Îndată după decembrie 1989 au reapărut cele două 
partide istorice: liberalii şi naţional-ţărăniştii. De fapt şi al 
treilea, cam neînsemnat, dar tot istoric, Partidul Social- 
Democrat. Singurul rol al celui din urmă s-a dovedit a fi 
credibilizarea unor partide mai importante, dar care, 
considerate nu întru totul respectabile, aşteptau la poarta 
Internaționalei Socialiste. Mai întâi, s-a alăturat Partidului 
Democrat, pe care l-a luat cu el în „Internaţională“, apoi, 
misiunea aceasta fiind îndeplinită, s-a rupt de democrați şi 
a fuzionat de-a binelea, de fapt s-a lăsat înghiţit de partidul 
lui Ion Iliescu (ca să nu ne încurcăm prea tare în titulaturi 
schimbătoare), căruia i-a adus în dar două bunuri preţioase 
(singurele pe care le avea): numele istoric al partidului şi 
calitatea de membru al Internaționalei Socialiste. Partidele 
Naţional Ţărănesc şi Naţional Liberal au reînviat, şi ele cam 
artificial, în jurul unor mici nuclee de vechi membri ai 
acestor formaţiuni (din urmă cu aproape o jumătate de 
secol), care supravieţuiseră deceniilor de comunism (mai 
toţi trecuţi şi prin închisori, cu „recorduri penitenciare“ 
îndeosebi la naţional-ţărănişti). Li s-au alăturat, inevitabil, 
oameni „noi“ de tot felul: de la cei cu tradiţii de familie sau 
convingeri personale ţărăniste sau liberale, până la 
oportunişti sadea. Fenomenul bizar rămâne cel al Partidului 
Naţional Ţărănesc Creştin şi Democrat, denumirea nefiresc 

de lungă sugerând de la bun început o oarecare 
aproximaţie ideologică. Prea ferm structurat nu fusese 
Partidul Naţional Ţărănesc nici înainte de comunism. În anii 
'90, prin forţa de convingere a lui Corneliu Coposu, a reuşit 
să redevină pentru scurt timp un partid mare, însă inform, 
umflat artificial, şi menit să se dezumfle şi mai repede. Ce a 
mai rămas din el, adică mai nimic, e prezidat astăzi de un 
politician pentru care partidul pe care îl conduce nu este 
decât al patrulea prin care a trecut, ceea ce îl justifică, 
fireşte, să se identifice întru totul cu istoria şi doctrina lui. 
lar Partidul Naţional Liberal, care părea să aibă o doctrină 
mai bine conturată, până la urmă nu a ezitat, din stricte 
motive de eficienţă electorală, să intre în combinaţie cu 
aşa-zisul Partid Conservator, echivocă înjghebare din jurul 
unui post de televiziune, mişcarea următoare fiind 
încheierea unei alianţe cu Partidul Social Democrat, ani de 
zile principalul său adversar. 

„Neautentic“ se dovedeşte până la urmă şi actul solemn 
al condamnării comunismului. La iniţiativa preşedintelui 
Traian Băsescu, o comisie de specialişti a lucrat cu râvnă 
pentru a scoate la iveală (nici nu era atât de greu) 
ilegalităţile şi abuzurile defunctului sistem. Raportul final a 
fost validat într-o şedinţă solemnă a Parlamentului, regimul 
comunist fiind declarat ;/egitim şi criminal. Nici nu se putea 
despărţire mai netă şi condamnare mai lipsită de echivoc. 
Nu-mi dau seama ce urmări legale s-ar cuveni să aibă 
catalogarea - prin cei mai înalţi reprezentanţi ai ţării - a 
unui regim drept „ilegitim“. Logic ar fi ca toate actele lui să 
fie lovite de nulitate, începând cu proclamarea Republicii. 
Evident, nimeni n-a gândit atât de departe. Dar unii au avut 
poate speranţa că nu sunt doar vorbe. In fapt n-a mai 
urmat nimic. Securiştii ieşiţi între timp din activitate au 
continuat să-şi încaseze pensiile zise „nesimţite“, deşi 
serviseră, şi adesea în treburile cele mai murdare, un regim 
„ilegitim şi criminal“, iar proprietarii, cei mai mulţi dintre ei, 
continuă să aştepte, fără mari speranţe, restituirea 
proprietăţilor confiscate de acelaşi regim „ilegitim şi 

criminal“. România este ţara care a condamnat 
comunismul, deşi cu întârziere, în cuvintele cele mai 
drastice. Aceeaşi ţară are în frunte o clasă politică şi 
economică de extracţie predominant comunistă. 

Şi, atunci, legea lustraţiei? A fost propusă (faimosul punct 
8 al Proclamaţiei de la Timişoara) în primele luni după 
căderea comunismului. Rostul ei era să fie aplicată de la 
început, pentru a fi înlăturați din posturile-cheie comuniştii 
care se aflaseră la un anume nivel de responsabilitate, 
deschizându-se astfel calea alcătuirii unei noi clase politice. 
Nu asta era însă intenţia noii puteri, dimpotrivă. Lustraţia 
avea să revină în discuţie binişor mai târziu, la un deceniu 
şi jumătate după schimbarea de regim, când mare folos nu 
s-ar mai fi putut trage de pe urma ei: e o treabă pe care, 
dacă n-o faci de la început sau oricum nu prea târziu, mai 
bine o laşi baltă. Dar şi aşa, de vreo cinci ani, proiectul de 
lege e plimbat, într-un nesfârşit du-te vino, între Parlament 
şi Curtea Constituțională. Ca să devină cât mai 
constituţional cu putinţă, au fost exceptate tot felul de 
categorii: nu mai intră în discuţie diplomaţii, nu mai intră în 
discuţie foştii activişti ai Uniunii Tineretului Comunist 
(măsuri luate în mod evident pentru a proteja categorii şi 
persoane, inclusiv foşti, dar cândva în funcţie, prim- 
miniştri). Peste toate, măsura nu s-ar aplica „aleşilor 
poporului“ (parlamentari, primari), ci doar persoanelor 
numite în diferite funcţii. Cu alte cuvinte, un fost activist 
comunist poate deveni preşedinte al României, dar nu 
poate fi numit în funcţia de consilier al preşedintelui 
României. Toate acestea n-au însă nici cea mai mică 
importanţă, dat fiind că legea nu pare sortită să intre 
cândva în vigoare. 

„Ca românul imparţial“. 
Dar cine joacă corect în România? 


PENTRU CINE NU CUNOAŞTE ROMÂNIA sau o ştie mai de 
departe (cazul liderilor europeni), criza politică (şi, într-un 
sens mai larg, criza de societate) din vara anului 2012 a 
putut să pară de neînțeles. In ciuda faptului că, de la 
Ceauşescu, Revoluţie şi mineriade, „excepţia“ românească 
nu mai este chiar un secret. 

Cum totul e echivoc în societatea românească, 
Constituţia României nu putea fi altfel. Lasă prea mult loc 
interpretărilor, susceptibilă să încline balanţa puterii spre 
Parlament sau, dimpotrivă, să recunoască un rol deloc 
neglijabil preşedintelui. Sistemul, să-i zicem 
semiprezidenţial, ar fi mai curând parlamentar decât 
prezidenţial, însă legitimitatea cea mai clară, „indivizibilă“, 
îi aparţine preşedintelui, ales direct, prin vot universal. 
Pentru români, printr-o veche tradiţie, puterea e cât se 
poate de personalizată. De la cel aflat în frunte se aşteaptă 
totul, tot el urmând să plătească, la nevoie, oalele sparte. 

Pe fondul acestei înclinări paternaliste, deprinderile de 
„comandă“ ale unui preşedinte cu formaţie de căpitan de 
navă s-au putut manifesta în voia lor. Pas cu pas, Traian 
Băsescu - „preşedinte jucător“, cum s-a definit el însuşi -, a 
tesut cu migală o pânză a puterii, asigurându-şi autoritatea 
nemijlocită asupra principalelor instituţii ale statului. 
Guvernul a ajuns să fie o anexă a preşedinţiei, anexându-şi 
la rândul lui Parlamentul, unde a obţinut necesara 
majoritate parlamentară prin „ruperea“ unui număr potrivit 
de deputaţi şi senatori din partidele de opoziţie (ceea ce în 
România nu e greu defel, „migrarea“ fiind sport 
parlamentar prin excelenţă). Plictisit să discute la nesfârşit 
proiecte de lege, guvernul s-a decis să le treacă, pe bandă 
rulantă (au fost mai mult de o duzină, practic toate legile 
importante) prin asumarea răspunderii, ceea ce a anulat 
orice dezbatere şi orice soluţie de compromis, Parlamentul 

devenind un fel de birou de înregistrare. La nevoie, când s- 
a întâmplat să nu iasă cum trebuie, votul s-a repetat, 
pentru a da un rezultat „corect“ (cazul alegerii unui 
membru-cheie la Curtea Constituţională) sau s-a socotit, în 
ciuda evidenţelor (scena fiind înregistrată), un număr dublu 
de voturi favorabile faţă de cele efectiv exprimate. E prea 
devreme pentru a spune dacă „scuza“ acestor derapaje a 
fost - cum susţin unii - o autentică reformă a statului şi 
îndeosebi a justiţiei (prin analogie, atât cât ar putea fi, cu 
domnia autoritară a lui Cuza, necesară la vremea ei pentru 
înfăptuirea marilor reforme care au pus fundamentul 
României moderne). 

A încălcat Traian Băsescu Constituţia? Dacă nu în literă, a 
încălcat-o în spirit, înclinând-o prea tare spre ceea ce ar fi 
un regim prezidenţial. Oricum, a jucat la limită, trecând 
uneori şi dincolo de limită, chiar potrivit interpretărilor 
Curţii Constituţionale, altminteri favorabile preşedintelui, 
care a ştiut şi aici să-şi asigure o majoritate. Talentul lui 
Traian Băsescu a fost până la urmă acela de a reuşi să ţină 
toate firele în mână, fără să deranjeze arhitectura formală a 
edificiului democratic. Desigur, nu a fost un joc corect. Dar 
cine joacă corect în România? 

Comisia Europeană şi diverşi alţi factori politici europeni 
nu s-au supărat însă pe preşedinte, ci pe cei care au 
încercat să-l dea jos. Şi ei au jucat tot la marginea 
Constituţiei şi a legilor, fiindcă, încă o dată, aşa se joacă în 
România. Au suspendat legi şi prevederi constituţionale 
prin ordonanţe de urgenţă, şi aşa mai departe. In câteva 
zile, i-au destituit pe avocatul poporului şi pe cei doi 
preşedinţi ai Camerelor şi l-au suspendat din funcţie pe 
însuşi preşedintele Băsescu. Să remarcăm din nou o treabă 
iarăşi foarte românească. Acelaşi Parlament, exact în 
aceeaşi componenţă, a susţinut, fără să crâcnească 
măsurile socotite abuzive ale guvernelor „lui Băsescu“, 
pentru ca apoi, la fel de disciplinat, să-l suspende pe 
Preşedinte. Când e nevoie, un grup suficient de mare de 
parlamentari trece dintr-o parte în alta. „Ca românul 

imparţial“, nimeni n-a spus-o mai bine decât Caragiale. 
„Imparţialii“ sunt acum grupaţi în Uniunea Naţională pentru 
Progresul României (s-ar zice, mai presus de toate, pentru 
progresul moral); echidistanţi, i-au trădat mai întâi pe 
social-democraţii din care se desprinseseră, apoi pe 
democraţii-liberali ai lui Băsescu. S-a vorbit de „puci“ sau 
de o „lovitură de stat“. A fost „lovitură de stat“ tot atât cât 
a fost şi regimul Băsescu „dictatură“... adică nici deloc, dar 
nici prea mult! 

Comisia Europeană, care trecuse cu vederea derapajele 
lui Băsescu, s-a dovedit intolerantă în faţa noilor derapaje. 
Deosebirea de atitudine se explică în principal prin factorul 
timp. Traian Băsescu şi-a construit edificiul politic treptat şi 
prudent, de-a lungul anilor, în timp ce autorii „loviturii“ au 
comis totul bătător la ochi, în doar câteva zile. 

Convocat la Bruxelles, prim-ministrul Victor Ponta a 
primit, spre executare, o listă cu „11 porunci“, pe care s-a 
angajat să le îndeplinească întocmai şi la timp. Vreau, nu 
vreau, iar mă gândesc la Polonia; cam cum ar fi să i se 
transmită asemenea dispoziţii ultimative şefului guvernului 
polonez? Care ar fi oare reacţia lui? Românii au însă o 
veche obişnuinţă: să primească porunci şi apoi, pe cât pot, 
să le ignore. Limita a fost depăşită, şi depăşită cu mult, 
atunci când Victor Ponta s-a lăsat convocat până şi de 
ministrul de externe britanic, aflat la aeroportul Otopeni, 
între două zboruri. Apoi, premierul şi încă mai vârtos 
preşedintele interimar Crin Antonescu au înţeles să-şi ia 
revanşa, făcând tot felul de glume pe seama liderilor 
europeni, a cancelarului Angela Merkel cu deosebire, 
îndemnată să şi-l ia pe Băsescu la ea, dacă îl apreciază atât 
de tare. Concomitent sau alternativ, românii se arată tare 
supuşi, dar şi teribil de sensibili la capitolul „demnitate“. N- 
ar strica o linie de mijloc, cu mai puţine plecăciuni şi un 
dram de decenţă în exprimări. Fireşte, Partidul Democrat- 
Liberal a aplaudat intervenţia Europei, după ce, cu câteva 
luni înainte, îi admonestase pe cei aflaţi atunci în opoziţie 
tocmai fiindcă ar fi solicitat un arbitraj din afară. 

Asprimea confruntării contrastează puternic cu slaba 
încărcătură ideologică şi cu lipsa unor adevărate proiecte 
alternative pentru România. A fost mai mult o încleştare 
între oameni şi grupuri decât între principii. Şi unii, şi alţii 
au vrut să termine cu adversarul. Democrat-liberalii lui 
Traian Băsescu urmăreau de ceva vreme să-i „înghită“ pe 
liberali, iar liberalii, în replică, împreună cu social- 
democraţii (uniţi în Uniunea Social-Liberală), visează la o 
alcătuire politică unde ar rămâne în scenă doar aceste două 
partide, unuia revenindu-i jumătatea de dreapta a 
României, celuilalt jumătatea de stânga. In rest, ciocnirea a 
relevat, concentrându-le, tarele înrădăcinate ale politicii 
româneşti şi ale spiritului public: personalizarea excesivă a 
puterii şi prea lesnicioasa derivă autoritară, eludarea 
regulilor sau alunecarea pe lângă ele, spălarea rufelor în 
văzul tuturor, în faţa unei străinătăţi care, după împrejurări, 
este percepută fie ca susţinător, fie ca adversar. 

La câteva zile după reîntoarcerea sa la Palatul Cotroceni, 
în urma succesului relativ al referendumului de destituire, 
dar al eşecului lui legal (iarăşi un echivoc românesc), 
preşedintele României a primit vizita preşedintei Lituaniei. 
Aceasta l-a lăsat fără replică, transmiţându-i următorul 
mesaj, scurt şi esenţial: „Maturizaţi-vă şi fiţi responsabili.“ 
Cu totul inedit în raporturile oficiale la un asemenea nivel. 
Dar nimeni nu se mai încurcă în formule protocolare, atunci 
când se adresează reprezentanţilor României. Ceea ce 
arată cât de jos a ajuns ţara sau cel puţin percepţia asupra 
ei. Maniera în care românii se joacă cu regulile, prefăcându- 
se că le respectă, pentru a le ocoli mai bine, este de natură 
să-i exaspereze pe occidentali, care şi-au clădit civilizaţia 
tocmai pe fundamentul asumării şi respectării unui sistem 
de norme şi de reguli. 

Înglodarea clasei politice în dispute meschine a făcut să 
crească în ultima vreme cota monarhiei. larăşi, cam târziu: 
românii par a se specializa în „ocazii pierdute“. Probabil - 
încercând să judecăm cât se poate de rece - că monarhia 
ereditară şi constituţională ar fi regimul cel mai potrivit 

pentru societatea românească, aşa cum a fost şi cum este. 
Ar oferi românilor, precum vor ei, un personaj simbolic la 
vârf, şi României, un atât de necesar arbitru al disputelor 
politice; în dezordinea cronică a societăţii româneşti nici un 
preşedinte ales, inevitabil partizan, n-are cum să fie un 
arbitru acceptat de toate părţile; iar soluţia unui regim pur 
parlamentar ar accentua probabil starea de dezordine. Se 
face însă că românii, după ce fuseseră educați (cu succes) 
să fie monarhişti, au fost reeducaţi (tot cu succes) să 
devină republicani. Li s-a băgat în cap că monarhia e o 
formă perimată (bună pentru ţări mai înapoiate ca Marea 
Britanie sau Belgia)... O Românie, după 1990, cu regele 
Mihai şi nu cu lon lliescu, ar fi avut şansa unui alt curs. 
Bineînţeles că asta e o discuţie de dragul discuţiei: nici 
vorbă nu putea să fie de aşa ceva, măcar pentru faptul că 
românii nu sunt spanioli. După cum şi pentru viitor rămâne 
tot o discuţie de dragul discuţiei, regele Mihai fiind ultimul 
membru al familiei regale româneşti care are o legitimitate 
de necontestat. După el, nu pare a mai exista vreo soluţie 
monarhică credibilă, cu suficientă încărcătură simbolică. 

Epilog: În voia istoriei 


PREZENTUL ESTE OPERA TRECUTULUI . România s-a 
făcut într-un anume fel: de aceea este aşa cum este. 
Parcurgându-i rapid istoria, am putut identifica o lungă 
serie de trăsături specifice, mai mult sau mai puţin 
îndepărtate de condiţia europeană „medie“, şi prinse ele 
însele în combinaţii contradictorii. Inlănţuindu-se, toate 
aceste particularităţi, prea multe particularităţi, conduc la 
România de astăzi. O ţară care se încăpăţânează să fie 
altfel. Ceea ce înseamnă uneori şi reuşite, nu doar 
neîmpliniri şi dereglări. Necazul este că ceea ce nu merge 
într-o societate ajunge să strice şi ceea ce merge. Nu e un 
merit să mergi corect, e o deficiență să mergi strâmb. Ce 
poate fi mai îngrijorător decât faptul că atât de mulţi tineri, 
tot mai mulţi, şi printre cei mai promiţători, îşi văd 
realizarea doar în afara României? Avem nevoie mai presus 
de toate de o privire critică şi cât mai puţin îngăduitoare: să 
ajungem să separăm odată mediocritatea şi impostura de 
valoare. În lături!, exclama Titu Maiorescu, la 1886. E un 
demers care ar trebui actualizat. Va reuşi România să o 
facă? 


ÎN CE MĂ PRIVEŞTE , n-am nici o soluţie şi nu ştiu dacă 
există vreuna, în afară de aşezarea lucrurilor în timp. Multe 
depind de mersul omenirii în ansamblu. N-avem nici cea 
mai mică idee încotro merge Europa, încotro merge lumea. 
Competența istoricului - şi aceasta, relativă - se opreşte la 
ziua de azi. Ziua de mâine nu-i aparţine. 

Notă bibliografică 


UN ESEU, cum este acesta, exprimând în cea mai mare 
parte o viziune personală, nu pretinde neapărat trimiteri 
bibliografice, decât atunci când se preiau nemijlocit 
informaţii sau idei de la un autor anume. Am preluat, în 
primul rând, din propriile mele cărţi: /storie şi mit în 
conştiinţa românească, România, tară de frontieră a 
Europei, Capcanele istoriei. Elita intelectuală românească 
între 1930 şi 1950... Uneori, cu nuanţe de interpretare, pe 
care cititorul, eventual, le va observa. În rest, cartea pe 
care am „exploatat-o“ mai mult, pentru datele şi 
interpretările de ordin economic, este lucrarea lui Bogdan 
Murgescu, România şi Europa. Acumularea decalajelor 
economice (1500-2010), Polirom, laşi, 2010. Sinteza Elenei 
Siupiur, Emigrația: condiţie umană şi politică în sudestul 
european, Editura Academiei Române, Bucureşti, 2009, 
oferă o utilă perspectivă asupra unui fapt pe care am 
încercat să-l scot în evidenţă: contribuţia „străinilor“ la 
crearea României moderne. Cu privire la acelaşi subiect 
sunt sugestii interesante şi în lucrarea lui AlexandruFlorin 
Platon, Geneza burgheziei în Principatele române, Editura 
Universităţii „Alexandru loan Cuza“, laşi, 1997. Istoria unei 
comunităţi străine aşezate în mediul românesc, la Hilda 
Hencz, Bucureştiul maghiar, Editura Biblioteca Bucureştilor, 
Bucureşti, 2011. În ce priveşte „prima“ tranziţie 
românească spre civilizaţia occidentală, e inconturnabilă 
cartea lui Ştefan Cazimir, A/fabetul de tranziţie, Humanitas, 
Bucureşti, 2006 (prima ediţie, 1986). Interpretările pe care 
le-am propus comunismului românesc integrează şi unele 
puncte de vedere exprimate de Daniel Barbu, în articolul 
său „Destinul colectiv, servitutea involuntară, nefericirea 
totalitară: trei mituri ale comunismului românesc“, în 
Miturile comunismului românesc, sub direcţia lui Lucian 
Boia, Nemira, Bucureşti, 1998, pp. 175-197. Cu privire la 
stările actuale din societatea românească, de menţionat 
contribuţiile sociologice cuprinse în volumul coordonat de 

Cătălin Augustin Stoica şi Vintilă Mihăilescu, /arna vrajbei 
noastre. Protestele din România, ianuarie-februarie 2012, 
Paideia, Bucureşti, 2012. 

